Sultan Selangor mahu bangunan bersejarah di Kuala Lumpur dipulihara

SHAH ALAM, 18 Jamadilakhir 1442H, Ahad – Sultan Selangor Sultan Sharafuddin Idris Shah mahu usaha memulihara dan memelihara bangunan bersejarah yang mempunyai kaitan dengan negeri itu, khususnya di Kuala Lumpur, diperhebat.

Menurut kenyataan yang dimuat naik menerusi Facebook rasmi Selangor Royal Office hari ini, Sultan Sharafuddin bimbang jika bangunan dan monumen tersebut tidak dipulihara secepat mungkin serta terbiar, tinggalan sejarah itu akan runtuh atau rosak sehingga tidak boleh diselamatkan lagi.

“Jika itu berlaku, kos pemuliharaan akan menjadi lebih tinggi dan seterusnya akan merugikan negara.

“Pihak berkaitan seperti Kementerian Wilayah Persekutuan, Jabatan Warisan Negara dan Dewan Bandaraya Kuala Lumpur (DBKL) perlu melakukan pemuliharaan serta pemeliharaan lebih intensif terhadap bangunan-bangunan bersejarah tersebut,” titah baginda bersempena sambutan Hari Wilayah Persekutuan esok.

Titah baginda kebanyakan bangunan seumpama itu memiliki nilai sejarah yang sangat tinggi serta masih menjadi destinasi pelancongan tumpuan di ibu negara.

Sultan Sharafuddin memberi contoh Bangunan Sultan Abdul Samad yang dirasmikan pada 1897 dan pernah menempatkan pusat pentadbiran kerajaan negeri Selangor semasa Kuala Lumpur menjadi ibu negeri Selangor hingga 1974, sebelum ibu negeri Selangor dipindahkan ke Shah Alam.

Titah Sultan Selangor baginda juga pernah bertugas sebagai penjawat awam dengan kerajaan negeri Selangor di Bangunan Sultan Abdul Samad pada 1968.

Bangunan-bangunan bersejarah lain seperti Carcosa Seri Negara, Masjid Jamek Sultan Abdul Samad, Gereja St Mary, Stesen Kereta Api Kuala Lumpur dan Ibu Pejabat Kereta Api Tanah Melayu (KTM) Berhad, Istana Negara lama serta Stadium Merdeka sarat dengan kisah sejarah melibatkan pembentukan negara ini, yang kebanyakannya mempunyai kaitan rapat dengan sejarah awal Selangor, titah baginda.

“Seni bina Moorish dan Moghul yang melatari reka bentuk bangunan-bangunan bersejarah di sekitar Kuala Lumpur mempunyai cerita tersendiri dan seharusnya dipulihara untuk dihargai serta dikagumi oleh generasi akan datang,” titah baginda. – Bernama


Cecair merah di kubur bukan darah

ALOR SETAR, 19 Rabiulawal 1442H, Khamis – Cecair merah ditemui di Tanah Perkuburan Masjid Al Irfan, Derga September lalu adalah cecair campuran dan bukannya darah.

Mengesahkan perkara itu, Ketua Polis Kedah, Datuk Hasanuddin Hassan berkata, pihaknya turut mendapati, cecair itu dicampur dengan bahan berminyak seolah-olah darah hasil daripada ujian dijalankan.

Beliau tidak menolak kemungkinan perbuatan meletak cecair seperti darah itu dilakukan individu nakal.

“Bagaimanapun, tiada tangkapan dilakukan kerana ini kerja mereka yang nakal.

“Kes ini dianggap selesai dan kebetulan tanah perkuburan itu masih baharu menyebabkan ia mendap,” katanya seperti dilapor Berita Harian.

September lalu, kisah kubur berdarah tular di media sosial sehingga mengundang andaian yang boleh mengaibkan jenazah yang baharu dikebumikan dua minggu.

Berikutan itu, jemaah masjid berkenaan membuat laporan polis berkaitan video dan kisah yang tular di laman sosial agar polis menyiasat kes itu.


Dewan Perwakilan AS gesa Pence singkirkan Trump

WASHINGTON, 27 Jamadilawal 1442H, Isnin – Dewan Perwakilan Amerika Syarikat (AS) akan meminta Naib Presiden Mike Pence menyingkirkan Presiden, Donald Trump daripada berkuasa, lapor Agensi Berita Sputnik, memetik Speaker Nancy Pelosi.

“Saya ingin menarik perhatian anda mengenai tindakan segera yang perlu diambil esok pagi, ketika Pemimpin Majoriti (Steny) Hoyer akan meminta Persetujuan Sebulat Suara untuk mengemukakan resolusi (Jamie) Raskin.

“Resolusi ini meminta Naib Presiden supaya mengadakan dan menggerakkan Kabinet melaksanakan Pindaan ke-25 untuk mengisytiharkan Presiden tidak berkemampuan melaksanakan tugas-tugasnya dan Naib Presiden akan mengambil alih sebagai pemangku Presiden,” kata Pelosi dalam satu kenyataan.

“Jika kami tidak menerima Persetujuan Sebulat Suara, ia dijangka akan dibawa ke Dewan hari berikutnya. Kami mahu Naib Presiden mengambil tindakan dalam tempoh 24 jam,” tambah Pelosi. – Bernama


Pembaharuan lesen memandu dilanjutkan hingga 30 September

PUTRAJAYA, 10 Muharram 1442H, Sabtu – Orang ramai diberi masa sehingga 30 September untuk memperbaharui Lesen Memandu Malaysia (LMM) dan Lesen Kenderaan Motor (LKM), kerana pengecualian yang diberikan pada Mac lepas akan ditamatkan Isnin ini (31 Ogos).

Menteri Pengangkutan Datuk Seri Dr Wee Ka Siong berkata, pembatalan pengecualian ini adalah selaras dengan kuasa menteri di bawah seksyen 66(1)(x) dan 127 (1)(b) Akta Pengangkutan Jalan 1987 (Akta 333) yang memperuntukkan Kaedah-Kaedah Kenderaan Motor (Pengecualian) 2020.

“Bagaimanapun, orang ramai yang memiliki LMM dan LKM yang tamat tempoh masih diberi masa untuk memperbaharuinya dalam tempoh 30 hari sehingga 30 Sept 2020,” katanya dalam satu kenyataan di sini, hari ini.

Kementerian Pengangkutan melalui Jabatan Pengangkutan Jalan (JPJ) sebelum ini memberikan pengecualian pembaharuan LMM dan LKM kepada orang ramai sejak Mac lepas, bagi mengelak kesesakan di kaunter-kaunter agensi-agensi berkaitan, sebagai salah satu inisiatif mengekang penyakit COVID-19.

Pengecualian itu membenarkan orang ramai memandu dan menggunakan kenderaan masing-masing semasa Perintah Kawalan Pergerakan (PKP) dilaksanakan walaupun LMM atau LKM mereka telah tamat tempoh, dengan syarat kenderaan itu mempunyai perlindungan insurans yang sah dan masih berkuatkuasa.

Wee seterusnya mengingatkan orang ramai supaya sentiasa mendapatkan maklumat sahih dan tidak menyebarkan berita-berita palsu serta sentiasa sentiasa mematuhi prosedur operasi standard (SOP), yang ditetapkan oleh Majlis Keselamatan Negara ketika mengunjungi kaunter JPJ atau mana-mana agensi dalam usaha membebaskan negara sepenuhnya daripada pandemik COVID-19. -Bernama


Hanya diam membisu, kerajaan Pahang terus ‘dibuli’ penceroboh haram

Oleh Ainul Illia Meor Suzurudin

KUANTAN, 24 Jamadilawal 1442H, Jumaat – Senario kawalan ketat di setiap penjuru kawasan termasuk sekitar simpang masuk ke tanah pencerobohan di Raub, Pahang seperti didakwa Pertubuhan Pembela-Pembela Islam (PEMBELA) dalam laporan sebelum ini, hanya menggambarkan kegagalan kerajaan Pahang menjaga kedaulatan negeri.

Apa yang rakyat negeri ini boleh lihat dalam situasi ini adalah kerajaan Pahang telah ‘dibuli’ oleh penceroboh tanah kebun durian Musang King, demikian kata Yang Dipertua Ikatan Muslimin Malaysia (ISMA) Kuantan, Ustaz Norman Mohd Nor.

Lebih dikesali, katanya, sehingga kini tiada seorang pun Ahli Majlis Mesyuarat Kerajaan (EXCO) mahupun pemimpin-pemimpin tempatan membuka mulut membicarakan isu ini.

“Kita sebagai rakyat negeri Pahang berasa risau dengan kebisuan mereka. Takut sangatkah untuk menegakkan kedaulatan tanah air sendiri? Masih berfungsikah unit penguat kuasa Pejabat Tanah dan Galian (PTG)?

“Apakah fungsi Seksyen 425 Kanun Tanah Negara 1965 (yang menyebutkan bahawa tanah yang sedang dipohon tetapi masih tiada keputusan/kelulusan masih berstatus tanah kerajaan dan sesiapa yang mengusahakannya boleh dijatuhi hukuman maksimum denda maksimum RM500,000 dan satu tahun penjara).

“Apakah yang menjadikan kerajaan Pahang begitu naif dan tidak mampu menyelesaikan masalah ini?,” soalnya ketika dihubungi Ismaweb.net, hari ini.

Ustaz Norman berkata, dengan kuasa yang telah diamanahkan oleh rakyat Pahang, kerajaan negeri sepatutnya bertindak mengarahkan atau berbincang dengan pihak keselamatan seperti polis atau tentera untuk menjaga tanah yang diceroboh sementara menunggu keputusan rayuan mahkamah.

“Tetapi mereka telah hilang patriotisme. Mereka tak nak berjuang mempertahankan tanah air. Mereka sanggup biarkan sahaja tanah diceroboh. Mereka diam dan lihat sahaja.

“Sebenarnya, mereka mempertaruhkan maruah dan kewibawaan mereka di hadapan pengundi-pengundi mereka. Rakyat Pahang sedang menilai mereka.

“Rakyat mengharapkan pemimpin yang baik dan tegas, namun apa yang terjadi di depan mata sebaliknya,” katanya.

Kecewa dengan situasi itu, beliau mendakwa bahawa pengundi-pengundi di Pahang telah tersalah pilih pemimpin yang sepatutnya boleh diharapkan untuk menjaga kedaulatan negeri.

“Kita berharap, peristiwa pencerobohan tanah seperti ini membuka minda para pengundi dan rakyat Pahang untuk memilih pemimpin yang berani, tegas dan berwibawa dalam pilihan raya yang akan datang tak berapa lama lagi.

“Apa yang berlaku di depan mata kita hari ini biarlah menjadi pengajaran.

“Sekali lagi, kita mendesak kerajaan Pahang bertindak tegas ke atas penceroboh tanah secara haram di Raub dengan menguatkuasakan Akta Kanun Tanah Negara (KTN) 1965,” katanya.

BERITA BERKAITAN:


Calon Gerakan terdesak ‘umpan’ tak haram arak, judi demi raih undi

Oleh Ainul Illia Meor Suzuudin

BANGI, 20 Muharam 1445H, Isnin – Kenyataan calon Gerakan, Andrew Ooi bahawa PAS tidak akan mengharamkan aktiviti perjudian atau menyekat penjualan arak di Pulau Pinang jika Perikatan Nasional (PN) membentuk kerajaan adalah jaminan terdesak.

Naib Presiden BERJASA, Ir Ts Muhammad Lukman al-Hakim Mohamad kesal apabila Ketua Penerangan Pemuda Gerakan Pulau Pinang itu memanipulasi isu arak dan judi demi mendapat undi masyarakat Cina di Pulau Pinang.

Jaminan sedemikian jelas menunjukkan parti Gerakan tidak memiliki wawasan untuk membangunkan negara, maka tidak hairanlah mereka semakin ditolak masyarakat Cina di Malaysia, katanya.

Lukman berkata, arak dan judi adalah dua kerosakan besar yang telah terbukti merosakkan individu, institusi keluarga dan masyarakat di negara-negara maju lain.

“Kesannya juga dapat dilihat dengan jelas di negara kita Malaysia. Namun industri ini terus kekal kerana cengkaman kapitalis dan elitis ekonomi yang mengawal ahli politik negara.

“Malah dari segi agama pun, majoriti agama di dunia tidak ‘menghalalkan’ arak dan judi.

“Jadi kenapa mesti kita membenarkan dua perkara ini terus berleluasa di Malaysia. Malah, lebih hina apabila kita menjadikannya sebagai umpan murahan untuk mendapat undi dalam PRN!,” katanya ketika dihubungi Ismaweb.net, hari ini.

Muhammad Lukman menegaskan, negara memerlukan pimpinan muda yang segar dengan idea terbaik untuk memajukan negara, bukan menghancurkannya melalui promosi arak dan judi.

“Semua parti-parti Cina di Malaysia harus membangunkan program bersepadu untuk mendidik masyarakat Cina untuk meninggalkan dua kerosakan besar ini secara berperingkat, bermula dengan program rawatan ketagihan contohnya,” katanya.

Terdahulu, portal media tempatan melaporkan calon Gerakan di DUN Paya Terubong, Andrew Ooi memberi jaminan bahawa PAS tidak akan bertindak untuk mengharamkan aktiviti perjudian atau menyekat penjualan arak di negeri itu jika PN menjadi kerajaan selepas 12 Ogos ini.

Beliau berkata, dasar itu akan kekal selagi Gerakan menjadi sebahagian daripada komponen PN dan gabungan itu diberi mandat menjadi kerajaan Pulau Pinang.

“Saya boleh beri jaminan kepada semua orang di sini bahawa selagi Gerakan berada dalam PN, saya boleh memberi jaminan kepada semua, tidak ada pengharaman perjudian atau pengharaman arak di sini,” tegasnya.


Amaran cuaca panas tahap satu di 4 negeri

BANGI, 25 Syawal 1444H, Selasa – Jabatan Meteorologi Malaysia (MetMalaysia) menyenaraikan lapan daerah di Semenanjung dalam kategori tahap satu susulan amaran cuaca panas, dengan tiga kawasan berada di Pahang.

Tiga daerah berkenaan adalah Pekan, Bera dan Rompin.

Selain itu, amaran cuaca panas tahap satu turut melibatkan dua daerah di Johor iaitu Segamat dan Muar.

Manakala turut terkesan adalah Padang Terap di Kedah, Pasir Mas dan Kuala Krai di Kelantan.

Bagaimanapun, tiada kawasan di Sabah dan Sarawak disenarai dalam kategori cuaca panas tahap satu.

Status cuaca panas tahap satu atau berjaga-jaga dikeluarkan bagi suhu maksimum harian 35 hingga 37 darjah Celcius yang direkodkan selama tiga hari berturut-turut.

Orang ramai boleh mendapatkan maklumat terkini berhubung cuaca panas harian menerusi https://www.met.gov.my/iklim/status-cuaca-panas/.


Darurat: PM, kerajaan mohon batal saman Khairuddin

KUALA LUMPUR, 5 Rejab 1442H, Rabu – Tan Sri Muhyiddin Yassin dan Kerajaan Malaysia memfailkan permohonan untuk membatalkan saman pemula bekas penyelaras Parlimen Jasin Datuk Seri Khairuddin Abu Hassan yang mencabar tindakan Perdana Menteri menasihati Yang di-Pertuan Agong berhubung pengisytiharan Proklamasi Darurat bagi mengekang penularan COVID-19.

Muhyiddin dan kerajaan sebagai defendan pertama dan kedua memfailkan permohonan itu menerusi Peguam Persekutuan hari ini atas alasan tuntutan saman tersebut mengaibkan, remeh, menyusahkan dan suatu penyalahgunaan proses mahkamah.

Peguam Cara Negara Datuk Abdul Razak Musa, menerusi afidavit sokongan difailkan bersama permohonan itu berkata tiada sebarang bukti dalam permohonan Khairuddin, selaku plaintif mahupun afidavit sokongannya yang menyokong penegasan plaintif bahawa Muhyiddin telah hilang kepercayaan majoriti Ahli-Ahli Dewan Rakyat.

Menurut Abdul Razak, plaintif juga gagal mengenal pasti hak umum dan hak persendirian atau kepentingan undang-undang plaintif yang telah dinafikan lanjutan daripada nasihat defendan pertama itu atau kerugian dialami secara peribadi akibat nasihat berkenaan dan isu atau kontroversi di antara diri plaintif dengan kedua-dua defendan yang memerlukan keputusan daripada mahkamah.

“Saya sesungguhnya percaya dan menyatakan permohonan plaintif adalah sia-sia dan membazirkan masa mahkamah kerana hanya mengandungi persoalan semata-mata tanpa matlamat yang sahih dan tidak memberikan manfaat kepada mana-mana pihak.

“Permohonan plaintif juga adalah salah di sisi undang-undang dan tidak bermerit,” katanya menerusi afidavit sokongan itu.

Pada 18 Januari lepas, Khairuddin memfailkan saman pemula itu antara lain memohon mahkamah memutuskan empat persoalan undang-undang dan keperlembagaan bahawa pengisytiharan Proklamasi Darurat tersebut adalah tidak sah dan tidak berperlembagaan.

Pada 12 Januari lepas, Istana Negara telah mengeluarkan kenyataan bahawa Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memberi perkenan Pengisytiharan Proklamasi Darurat dilaksanakan sehingga 1 Ogos 2021 sebagai langkah proaktif membendung wabak COVID-19.

Muhyiddin, pada hari sama, menjelaskan bahawa Jemaah Menteri telah menasihati Yang di-Pertuan Agong untuk mengeluarkan proklamasi darurat bagi seluruh negara mengikut Perkara 150 (1) Perlembagaan Persekutuan berkuat kuasa mulai 11 Januari hingga 1 Ogos 2021.

Antara lain, Perkara 150 (1) memperuntukkan bahawa Yang di-Pertuan Agong boleh mengisytiharkan darurat jika baginda berpuas hati suatu darurat besar sedang berlaku menyebabkan keselamatan atau kehidupan ekonomi atau ketenteraman awam dalam Persekutuan terancam.

Pandemik COVID-19 kini menjadi ancaman besar terhadap kehidupan ekonomi rakyat di negara ini. – Bernama


Pelajar sambung belajar ke luar negara boleh daftar vaksin di MySejahtera

PUTRAJAYA, 19 Zulkaedah 1442H, Rabu – Pelajar-pelajar yang mendapat peluang melanjutkan pelajaran di luar negara, kini boleh mendaftar untuk vaksinasi awal di aplikasi MySejahtera.

Menteri Penyelaras Program Imunisasi COVID-19 Kebangsaan (PICK), Khairy Jamaluddin berkata, ciri baharu khas telah diperkenalkan di ‘Helpdesk’ aplikasi MySejahtera, bagi memudahkan permohonan vaksinasi golongan tersebut.

“Ciri baharu ini telah dikemas kini dalam aplikasi MySejahtera dan boleh diakses oleh pengguna bermula 28 Jun.

“Permohonan vaksinasi awal yang dihantar, akan diproses oleh sistem dalam masa 10 hari dan statusnya boleh disemak selepas tempoh tersebut, di laman vaksinasi aplikasi MySejahtera pemohon,” katanya pada sidang media perkembangan PICK di sini hari ini.

Khairy yang juga Menteri Sains, Teknologi, dan Inovasi berkata, permohonan perlu disertakan bersama dengan dokumen sah, yang boleh menyokong permohonan vaksinasi awal mereka.

Beliau berkata, dokumen yang sama juga, perlu dibawa ke pusat pemberian vaksin (PPV) ketika hadir bagi janji temu untuk pengesahan.

Khairy menambah, pengenalan ciri terbaharu itu adalah untuk memastikan kelancaran urusan kumpulan pelajar, yang perlu memenuhi syarat vaksinasi sebelum dibenarkan masuk ke negara lain untuk memulakan atau meneruskan pembelajaran, di pusat pengajian masing-masing.

Sementara itu, dalam sidang media yang sama Menteri Kesihatan, Datuk Seri Dr Adham Baba berkata, Kementerian Kesihatan (KKM) akan menggunakan peranti pintar dan ‘pulse oxymeter’ di semua Pusat Penilaian COVID-19 (CAC), bagi mempertingkat kecekapan dalam pemantauan pesakit COVID-19 yang menjalani Pemerhatian dan Pemantauan Di Rumah (HSO).

“Peranti pintar itu adalah alat untuk memantau pesakit supaya tidak keluar dari rumah atau tempat pengasingan.

“Manakala ‘pulse oximeter’ (dikenali di pasaran sebagai oximeter) pula, untuk mengukur kadar oksigen seseorang,” katanya.

Oximeter katanya akan menunjukkan bacaan kadar oksigen sama ada normal (95 – 100 peratus) atau kadar oksigen rendah (bawah 95 peratus).-  Bernama


Zionis lancar 150 serangan udara di Gaza awal hari ini

GAZA, 4 Syawal 1442H, Ahad – Siri serangan udara negara pengganas Israel memasuki hari ke tujuh berturut-turut, dengan yang terbaharu mengorbankan sekurang-kurangnya empat rakyat Palestin, hari ini.

Rejim Zionis didakwa melakukan serangan udara paling banyak dan ‘berbahaya’ hari ini berbanding sebelumnya.

Wartawan Al Jazeera, Safwat al-Kahlout melaporkan, jet pejuang Zionis melakukan 150 serangan udara di sepanjang Semenanjung Gaza pada awal hari ini.

Katanya lagi, daripada jumlah tersebut, sekurang-kurangnya 60 serangan dilancarkan di bandar Gaza.

Antara lokasi sasaran serangan udara berkenaan adalah rumah pemimpin Pergerakan Perjuangan Islam Palestin (Hamas), Yehya al-Sinwar.

Dalam satu ucapan yang disiarkan di televisyen, pemimpin Yahudi, Benjamin Netanyahu berjanji akan meneruskan serangan di Gaza selama mana yang diperlukan.

Sementara itu, pemimpin kanan Hamas Ismail Haniyeh berkata, pihaknya tidak akan menyerah kalah kepada negara penjajah Israel.

Sekurang-kurangnya 148 penduduk Palestin termasuk 41 kanak-kanak maut, manakala 950 lagi cedera di Semenanjung Gaza dalam seminggu terakhir,

Rejim pengganas Israel juga telah membunuh kira-kira 13 penduduk Palestin di Tebing Barat yang diduduki.

Media ah-Kahlout melaporkan bahawa perkhidmatan perubatan kecemasan yakin beberapa keluarga telah terperangkap di bawah runtuhan kediaman mereka yang musnah. – Agensi


Turkiye nafi Erdogan alami serangan jantung

ANKARA, 6 Syawal 1444H, Khamis – Türkiye pada Rabu menolak “dakwaan tidak berasas” mengenai kesihatan Presiden Recep Tayyip Erdogan.

“Kami menolak dakwaan tidak berasas berkenaan kesihatan Presiden @RTErdogan. Presiden akan menghadiri pembukaan loji tenaga nuklear esok melalui persidangan video,” menurut Anadolu Agency, memetik ciapan Twitter Pengarah Komunikasi negara itu Fahrettin Altun.

“Tiada siapa yang boleh mempertikaikan hakikat bahawa rakyat Turkiye berdiri bersama pemimpin mereka dan @RTErdogan dan Parti AK (Keadilan dan Pembangunan) beliau bersedia untuk memenangi pilihan raya 14 Mei,” tambah Altun.

Pusat direktorat untuk memerangi maklumat salah juga berkata, dakwaan yang dikongsi di beberapa akaun media sosial bahawa Presiden Erdogan “mengalami serangan jantung dan dimasukkan ke hospital” tidak benar.- Bernama


Cerita karut! Tun M nafi Agong mahu Wan Azizah jadi PM Interim

BANGI, 21 Jamadilakhir 1442H, Rabu – Bekas Perdana Menteri, Tun Dr Mahathir Mohamad menyatakan rasa terkejut dan kecewa dengan kenyataan tentang dirinya di dalam buku penulisan bekas Peguam Negara, Tan Sri Tommy Thomas bertajuk My Story: Justice in the Wilderness.

Dalam satu kenyataan, Dr Mahathir berkata, Tommy tidak mengetahui langsung berkaitan peletakan jawatan beliau sebagai Perdana Menteri.

Bagaimanapun, katanya, Tommy mendakwa bahawa Yang di-Pertuan Agong mahukan bekas Timbalan Perdana Menteri, Datuk Seri Dr Wan Azizah Ismail menjadi Perdana Menteri Interim.

“Ini cerita karut. Selepas menerima dengan berat hati peletakan jawatan saya, Agong cadangkan saya sebagai Perdana Menteri Interim.

“Nama Wan Azizah tidak pernah disebut oleh Agong sebagai Perdana Menteri Sementara,” katanya, hari ini.

Terdahulu, Tommy mendedahkan dalam buku tulisannya beberapa perkara ketika menjadi Peguam Negara.

Dalam buku tersebut, beliau mendakwa, Dr Mahathir bertindak mencampuri urusan pemilihan Perdana Menteri Interim selepas Yang di-Pertuan Agong, Al-Sultan Abdullah Sultan Ahmad Shah mencadangkan Ahli Parlimen Pandan, Dr Wan Azizah menyandang jawatan itu.

Selain itu, Tommy turut mendakwa Dr Mahathir sebagai punca kejatuhan kerajaan Pakatan Harapan (PH) tahun lalu.


Individu lengkap dua dos lebih sejuta setakat semalam

KUALA LUMPUR, 6 Muharram 1443H, Ahad – Sebanyak 31.9 peratus atau 10,425,300 populasi negara ini telah melengkapkan dua dos suntikan vaksin COVID-19 setakat semalam, kata Menteri Kesihatan Datuk Seri Dr Adham Baba.

Menerusi perkongsian infografik di Twitter rasminya, beliau memaklumkan seramai 16,868,615 orang atau 51.7 peratus telah menerima dos pertama, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) setakat semalam sebanyak 27,293,915 dos.

Mengikut peratusan, 72.1 peratus daripada populasi dewasa negara telah mendapat dos pertama manakala 44.5 peratus telah melengkapkan dua dos suntikan vaksin COVID-19.

Sementara itu, vaksinasi harian mencatatkan 442,150 dos diberikan semalam dengan 161,049 adalah dos pertama manakala 281,101 adalah dos kedua.

PICK dilancarkan pada 24 Februari lepas bagi memberikan vaksinasi untuk membendung pandemik COVID-19 di seluruh negara.
— Bernama


UMNO takkan ugut tarik sokongan kerana tahu bakal dihukum pengundi?

BANGI, 4 Rabiulawal 1442H, Rabu – Apakah UMNO tekad menuntut beberapa syarat perjanjian kerjasama baharu apabila pendaftaran Muafakat Nasional (MN) tidak membabitkan Parti Pertubuhan Bersatu Malaysia (BERSATU).

Berdasarkan kenyataan bersama kedua-dua parti, kepimpinan MN bersepakat untuk memperkukuhkan perpaduan dan kerjasama antara mereka menjelang Pilihan Raya Umum ke-15 (PRU15).

Penganalisis politik, Azmi Hassan berkata, PAS sekadar mengikuti langkah ‘abangnya’ UMNO dalam MN disebabkan perbezaan kerusi dan kemungkinan meraih sokongan menjelang PRU15, justeru lembaran syarat baharu kerjasama dikemukakan.

Katanya, Pilihan Raya Negeri Sabah ke-16 sebenarnya episod titik tolak terakhir yang menyaksikan kesabaran UMNO mencapai kemuncak, meskipun memegang kerusi terbanyak dalam Perikatan Nasional (PN).

“… Penuhi dulu tuntutan yang dikemukakan UMNO, sebelum undangan sama dizahirkan pada Ogos lalu sekali lagi diberikan kepada BERSATU untuk menjadi sebahagian daripada keluarga MN,” katanya seperti dilapor Berita Harian.

Dalam catur politik, Azmi menjelaskan tindakan itu bukan langkah ‘checkmate’ kerana BERSATU masih mempunyai kelebihan dari segi masa untuk melewat-lewatkan keperluan memenuhi syarat UMNO.

Beliau menjangkakan, antara kemungkinan syarat lain UMNO ialah langkah memulangkan kerusi tradisi yang terlepas kepada BERSATU pasca PRU-14.

Katanya, jawatan Kabinet tidak kritikal dan UMNO tidak akan ‘all out’ (bersungguh) menuntut dan menjadikannya sebagai antara syarat penting untuk dipenuhi.

“Kalau lihat keadaan sekarang, UMNO tidak akan ugut tarik sokongan kerana mereka bakal dihukum pengundi sekiranya berlaku PRU-15.

“BERSATU sebenarnya mempunyai masa sehingga hujung tahun untuk memenuhi tuntutan UMNO dan kelebihan ini adalah susulan pandemik kesihatan yang berlaku ketika ini.

“Belanjawan bulan depan juga tidak menunjukkan sebarang isu kerana UMNO akan memberi sokongan berikutan menyedari sebarang tindakan sabotaj bakal menerima hukuman rakyat,” katanya.

Kenyataan terkini MN dikeluarkan tepat seminggu selepas UMNO melalui Biro Politiknya secara sendirian memberitahu parti itu sedang mempertimbangkan sokongan terhadap kerajaan pimpinan Tan Sri Muhyiddin Yassin serta syarat baru yang akan dikemukakan kepada Perikatan Nasional (PN) dalam meneruskan kerjasama.

Ogos lalu, Muhyiddin mengumumkan parti pimpinannya, BERSATU, bersetuju menyertai MN dan memeterai kerjasama dengan UMNO dan PAS, selepas menerima undangan sedemikian daripada gabungan berkenaan.


Korban gempa bumi Indonesia kini 252

JAKARTA, 28 Rabiulakhir 1444H, Rabu – Angka kematian akibat gempa bumi di daerah Cianjur, wilayah Jawa Barat, Indonesia terus meningkat kepada 252 orang, menurut kerajaan tempatan.

Setakat ini, 31 orang dilaporkan masih hilang, menakala 377 yang lain cedera dan 7,060 mangsa hilang tempat tinggal dalam kejadian gempa bumi kuat berukuruan 5.6 skala Richter pada Isnin.

Menurut Agensi Mitigasi Bencana Kebangsaan, gempa bumi itu juga telah menyebabkan kerosakan besar kepada infrastruktur dan harta benda, dengan 3,075 rumah rosak kecil, 33 sederhana dan 59 lagi rosak teruk.

“Badan Pengurusan Bencana Wilayah (BPBD) tempatan masih mengumpul data berhubung jumlah mangsa, kerosakan infrastruktur, lokasi pemindahan dan keperluan segera,” kata jurucakapnya, Abdul Muhari dalam kenyataan.

Sementara itu, Presiden Joko Widodo melawat kawasan terjejas dan bertemu dengan penduduk yang terkesan dengan kejadian berkenaan.

“Pertama sekali, bagi pihak saya sendiri, bagi pihak kerajaan, saya ingin merakamkan ucapan takziah atas kejadian gempa bumi di Kabupaten Cianjur, wilayah Jawa Barat,” kata presiden.

Beliau turut memberi jaminan kepada keluarga terbabit bahawa kerajaan akan memberikan bantuan untuk penduduk yang berdepan kerosakan rumah akibat gempa bumi.-  Agensi


Sekolah vernakular bukan badan awam, tapi terima dana kerajaan?

Oleh Siti Hafidah Abd Ghaffar

BANGI, 1 Jamadilakhir 1443H, Selasa – Ramai pihak ternanti-nanti penghakiman penuh selepas Mahkamah Tinggi memutuskan penubuhan sekolah vernakular serta penggunaan bahasa Cina dan Tamil sebagai bahasa pengantar utama di sekolah berkenaan tidak bercanggah Perlembagaan.

Keputusan itu diputuskan Hakim Datuk Mohd Nazlan Mohd Ghazali Isnin lalu, selepas menolak saman Gabungan Pelajar Melayu Semenanjung (GPMS), Majlis Pembangunan Pendidikan Islam Malaysia (MAPPIM) dan Gabungan Persatuan Penulis Nasional (GAPENA) dan Ikatan Muslimin Malaysia (ISMA).

Dalam penghakimannya, Mohd Nazlan berkata, penubuhan dan kewujudan sekolah vernakular tidak melanggar Perkara 5 (kebebasan diri), Perkara 8 (hak kesamarataan), Perkara 10 (kebebasan bercakap, berhimpun dan berpersatuan), Perkara 11 (kebebasan beragama) dan Perkara 12 (hak berkenaan pendidikan) Perlembagaan Persekutuan.

Katanya, sekolah vernakular bukan pihak berkuasa awam dan berdasarkan latar belakang sejarah serta perundangan Perkara 152 (bahasa Malaysia sebagai bahasa kebangsaan) serta niat pihak yang menggubal perlembagaan ketika itu, penggunaan selain Bahasa Melayu bagi pengajaran di sekolah vernakular bukan untuk tujuan rasmi dan tidak melanggar Perkara 152 (1) Perlembagaan.

Susulan keputusan itu, rakyat tertanya-tanya atas dasar apa sekolah vernakular menerima dana daripada kerajaan.

Pengerusi Pertubuhan Kebajikan Amal Sejagat Malaysia (Amal Sejagat), Cikgu Izzat Johari mengakui beliau terkejut selepas mengetahui bahawa sekolah vernakular bukan badan awam.

“Ini satu perkara sangat mengejutkan. Selama ini kita anggap sekolah vernakular sebagai sekolah awam.

“Ada banyak faktor kita boleh katakan sekolah ini adalah sekolah kerajaan. Sebab itu kita lawan, saman pihak kerajaan kenapa sekolah kerajaan tidak mengamalkan bahasa kebangsaan sebagai bahasa perantaraan ataupun bahasa komunikasi. Itu perkara asas yang sebenar,” katanya.

Beliau berkata dalam temu bual Dimensi bertajuk Vernakular Bercanggah Perlembagaan? yang disiarkan di TV Pertiwi, malam ini.

Pada masa sama, Cikgu Izzat mengakui bahawa selama ini rakyat terkeliru dengan status sekolah vernakular.

Justeru, beliau hairan mengapa guru di bawah Kementerian Pendidikan boleh mengajar di sekolah vernakular yang bukan badan awam.

“Mengejutkan rakyat Malaysia sebenarnya…Bagaimana dana awam boleh diberi kepada bukan badan awam?,” soalnya.


Kes keganasan rumah tangga di Lubnan meningkat 2 kali ganda

BEIRUT, 30 Jamadilakhir 1442H, Jumaat – Laporan kes keganasan rumah tangga di Lubnan meningkat dua kali ganda dalam 12 bulan terakhir, dedah Thomson Reuters Foundation (TRF).

Jumlah insiden keganasan rumah tangga meningkat daripada 747 pada tahun sebelumnya kepada 1,468 dalam 12 bulan terakhir, menurut statistik yang dikumpul oleh Pasukan Keselamatan Dalam Negeri (ISF) Lubnan.

Krisis ekonomi dan kewangan negara, serta pandemik coronavirus dipercayai punca lonjakan keganasan rumah tangga.

Pada Disember tahun lalu, Lubnan mereformasi undang-undang keganasan rumah tangga untuk memasukkan penderaan yang ‘berpunca daripada’ perkahwinan, tetapi peguam mendakwa undang-undang tersebut tidak cukup jelas.

Menurut TRF, undang-undang yang diperbaharui itu tidak secara jelas meliputi kekerasan terhadap wanita yang bercerai, menyebabkan kelompongan undang-undang.

Undang-undang itu juga gagal mengkategorikan pemerkosaan dalam perkahwinan sebagai jenayah atau mencegah diskriminasi wanita dalam kes perceraian dan perbalahan mengenai hak penjagaan anak.

Namun, dalam satu langkah maju yang jelas, undang-undang baru yang diluluskan pada bulan Disember melarang gangguan seksual.

Statistik menunjukkan peningkatan keganasan rumah tangga di Lubnan muncul setelah tuduhan bahawa seorang model terkenal dicekik hingga mati oleh suaminya minggu lalu, dalam pembunuhan keempat seperti itu pada bulan lalu.

Suami Zeina Kanjo, Ibrahim Ghazal kemudian didakwa atas pembunuhannya dan waran untuk penangkapannya dikeluarkan.

Ghazal telah melarikan diri dari Lubnan ke Turki, menurut Badan Berita Nasional (NNA) yang dikendalikan oleh kerajaan.

Namun, sebelum Ghazal melarikan diri dari negara itu, dia diundang oleh saluran televisyen tempatan untuk menjelaskan versi kejadiannya.

Wawancara itu menimbulkan reaksi marah di media sosial dan mendakwa stesen televisyen itu membantu melancarkan budaya menyalahkan mangsa.

Dalam kes lain bulan lalu, ISF Lubnan menahan seorang remaja di wilayah Akkar di utara setelah budak lelaki itu mengaku telah menikam dengan makciknya yang berusia 52 tahun ketika dia menolak kemahuan seksualnya.

Manakala seorang lagi wanita pertengahan umur ditemui mati di utara Lubnan setelah dicekik hingga mati, menurut TRF. – Agensi


Sokong Two-State Solution umpama iktiraf kewujudan rejim penjajah

BANGI, 5 Syawal 1442H, Isnin – “Cadangan Two-State Solution membawa maksud pengiktirafan Baitulmaqdis sebagai ibu negara Israel, manakala menyerahkan wilayah itu bermaksud menyerahkan Masjid Al-Aqsa ke tangan kaum Yahudi,” kata Haji Rashidi Haris.

Demikian respon Ketua Komunikasi dan Multimedia Pertubuhan-Pertubuhan Pembela Islam (PEMBELA) itu setelah Perdana Menteri, Tan Sri Muhyiddin Yassin menyokong penyelesaian saksama melalui Two-State Solution.

Katanya, apabila terdapat sokongan terhadap Two-State Solution, secara tidak langsung ia akan mengiktiraf kewujudan negara haram Israel, sedangkan sejarah membuktikan mereka tidak wujud di peta dunia.

“Keduanya, mengiktiraf negara Israel sama seperti kita bersetuju negara Malaysia dipecah atau dibahagi kepada dua iaitu sebelah barat dikuasai oleh orang bukan Melayu, manakala sebelah timur dikuasai oleh orang Melayu. Bukankah itu suatu pengkhianatan?

“Persoalannya lagi, jika kita sendiri tidak bersetuju tanah air kita ini diperbuat begitu, maka apakah rakyat Palestin akan bersetuju dengan konsep pembahagian seperti yang dicadangkan oleh Perdana Menteri kita?

“Bukankah cadangan itu secara tidak langsung menyakitkan hati dan menyinggung perasaan umat Islam Palestin?” soalnya ketika dihubungi Ismaweb.net hari ini.

Terdahulu, Muhyiddin berkata, Malaysia menyokong penyelesaian adil dan saksama melalui Two-State Solution berdasarkan garis sempadan sebelum tahun 1967, dengan Baitulmaqdis ibu negara Palestin sebagai satu-satunya jalan penyelesaian terhadap konflik.

Beliau berkata, negara akan terus menyokong segala usaha demi mencapai penyelesaian adil dan berkekalan, khususnya menerusi rundingan melibatkan pihak berkaitan berdasarkan kepada undang-undang antarabangsa serta resolusi Pertubuhan Bangsa-Bangsa Bersatu (PBB).

Mengulas lanjut, Haji Rashidi berkata, Perdana Menteri harus sedar bahawa sejarah peperangan berlaku antara Arab dan Yahudi disebabkan orang Arab mahu mempertahankan tanah air mereka daripada dirampas.

Katanya, keadaan itu berlarutan selama berpuluh tahun dengan ribuan kematian.

“Tidak semena-mena Malaysia mahu mengiktiraf negara Israel. Mempertahankan tanah air adalah mempertahankan kedaulatan bangsa itu sendiri,” katanya.


Mahkamah Rayuan tolak rayuan pembubaran DUN Sabah

PUTRAJAYA, 20 Muharram 1442H, Selasa – Mahkamah Rayuan hari ini menolak rayuan dikemukakan 33 Ahli Dewan Undangan Negeri (ADUN) terhadap keputusan Mahkamah Tinggi berhubung keputusan Yang Dipertua Negeri Sabah membubarkan Dewan Undangan Negeri (DUN) pada 30 Julai.

Hakim Datuk Abdul Karim Abdul Jalil yang mengetuai panel tiga hakim yang juga dianggotai Hakim Datuk Abu Bakar Jais dan Hakim Datuk Supang Lian, turut menolak permohonan 33 ADUN berkenaan bagi penangguhan pelaksanaan keputusan hari ini sementara menunggu rayuan di Mahkamah Persekutuan.

Berikutan keputusan itu, pilihan raya negeri (PRN) akan berlangsung seperti dijadual. Suruhanjaya Pilihan Raya (SPR) menetapkan 12 Sept bagi penamaan calon dan pengundian pada 26 September.

Kesemua 33 ADUN berkenaan, diketuai bekas Ketua Menteri Tan Sri Musa Aman, merayu terhadap keputusan Mahkamah Tinggi Kota Kinabalu menolak permohonan mereka bagi semakan kehakiman untuk mencabar keputusan yang dibuat Yang Dipertua Negeri pada 30 Julai.

Panel itu dalam keputusan sebulat suara, memutuskan Yang Dipertua Negeri Sabah Tun Juhar Mahiruddin telah melaksanakan bidang kuasanya dengan betul mengikut Perlembagaan Sabah dalam membubarkan DUN.

Hakim Abdul Karim berkata panel berpendapat tiada kekhilafan dibuat Pesuruhjaya Kehakiman Mahkamah Tinggi Leonard David Shim semasa beliau memutuskan kes itu tidak boleh diadili (bermaksud tidak boleh dibicarakan di mahkamah) dan dengan itu tidak terbuka untuk semakan kehakiman.

“Dengan semua kes undang-undang dibentangkan di hadapan kami, mahkamah berpandangan apabila membabitkan soal pembubaran dewan undangan negeri, mahkamah berada dalam kedudukan untuk tidak campur tangan dengan keputusan untuk membubarkan dewan undangan negeri.

“Kami dengan ini menolak rayuan dikemukakan 33 perayu dan mengesahkan keputusan dibuat Pesuruhjaya Kehakiman,” kata Hakim Abdul Karim.

Dalam reaksi segera, peguam Datuk Firoz Hussein Ahmad Jamaluddin, yang mewakili wakil rakyat berkenaan, membuat permohonan secara lisan bagi penangguhan pelaksanaan keputusan hari ini sementara menunggu permohonan kebenaran merayu ke Mahkamah Persekutuan.

Peguam Besar Negeri Sabah Brenndon Keith Soh yang mewakili Tun Juhar, membantah permohonan penangguhan itu, menyatakan pada peringkat ini tiada keperluan menunggu sehingga rayuan dikemukakan di Mahkamah Persekutuan, dan mereka perlu memohon penangguhan itu semasa memfailkan permohonan kebenaran.

Peguam Datuk Cyrus Das yang mewakili Ketua Menteri Datuk Seri Mohd Shafie Apdal dan kerajaan negeri turut membantah permohonan penangguhan itu, menyatakan jentera pilihan raya telah mengambil setiap langkah untuk mengadakan pilihan raya yang membabitkan 30,000 petugas dan 73 pegawai pengurus pilihan raya.

Beliau berkata mengikut peruntukan dalam Perlembagaan Sabah, pilihan raya perlu diadakan dalam tempoh 60 hari selepas pembubaran dewan undangan negeri.

“Kita hanya mempunyai 72 jam bagi penamaan calon untuk pilihan raya negeri …dan saya fikir akan berlaku banyak gangguan di lapangan … dan lebih-lebih lagi individu yang mahu bertanding perlu tahu kedudukan mereka,” katanya.

Peguam Kanan Persekutuan Suzana Atan, yang mewakili SPR turut membantah permohonan penangguhan itu atas alasan jentera pilihan raya sudah bersedia dan penamaan calon ditetapkan pada Sabtu ini.

Musa dan beberapa wakil rakyat yang lain hadir di mahkamah.

Mahkamah Tinggi semasa menolak permohonan 33 ADUN berkenaan pada 17 Ogos, memutuskan Mohd Shafie telah bertindak dalam ruang lingkup Perlembagaan Sabah semasa memohon Tun Juhar membubarkan DUN dan berkata pengisytiharan untuk membubarkan DUN adalah mengikut perlembagaan dan sah.

Dalam permohonan semakan kehakiman mereka, Musa dan ADUN yang menyokong beliau memohon perintah mahkamah bagi membatalkan permohonan Mohd Shafie kepada Tun Juhar untuk membubarkan DUN; membatalkan pengisytiharan pembubaran DUN; dan membatalkan notis pewartaan kerajaan negeri Sabah berhubung pembubaran itu.

Kesemua 33 wakil rakyat itu mendakwa pada 29 Julai bahawa mereka mempunyai majoriti dalam DUN dan mahu Tun Juhar membenarkan mereka mengangkat sumpah bagi membentuk kerajaan negeri yang baharu, sekali gus menggulingkan kerajaan negeri pimpinan Mohd Shafie.

Mohd Shafie, yang juga Ahli Parlimen Semporna dan penyandang kerusi DUN Senallang, mendahului tindakan Musa itu dengan menasihatkan Tun Juhar untuk membubarkan DUN yang ketika itu mempunyai 65 ahli, 60 dipilih dan lima dilantik. – Bernama


Gaji minimum: Peniaga diingat tidak naikkan harga barang

KUALA LUMPUR, 28 Syaaban 1443H, Khamis – Para peniaga diingatkan agar tidak mengambil kesempatan dengan menaikkan harga barangan susulan pelaksanaan kadar gaji minimum RM1,500 berkuat kuasa 1 Mei ini.

Menteri Perdagangan Dalam Negeri dan Hal Ehwal Pengguna (KPDNHEP) Datuk Seri Alexander Nanta Linggi berkata pihaknya turut menjalankan pemantauan berhubung perkara itu.

“Sebab itu saya juga sebelum ini pernah membuat rayuan, lebih-lebih lagi kepada peniaga supaya jangan ambil kesempatan apabila kadar gaji minimum dilaksanakan kerana memikirkan kononnya pengguna sudah ada gaji yang besar daripada sebelum ini,” katanya.

Beliau berkata demikian kepada pemberita selepas melancarkan peraduan ‘Beli Dan Menang RM1 Juta’ di cawangan KK Super Mart Maju Link, Bandar Tasik Selatan dan merasmikan pembukaan K3 Coffee Lab cawangan pertama milik KK Mart di sini, hari ini.

Pada 19 Mac lepas, Perdana Menteri Datuk Seri Ismail Sabri Yaakob mengumumkan kelulusan pelaksanaan kadar gaji minimum RM1,500 sebulan di seluruh negara mulai 1 Mei ini.

Terdahulu Nanta dalam ucapannya berkata pelaksanaan program seperti Program Jualan Malaysia (PJM), Kempen Beli Barangan Malaysia (KBBM) dan Program Jualan Keluarga Malaysia (PJKM) akan diteruskan sepanjang bulan Ramadan ini khusus untuk membantu rakyat menangani isu kos sara hidup.

“KPDNHEP melalui inisiatif berterusan sentiasa meneruskan pelbagai inisiatif untuk merancakkan semula aktiviti ekonomi melalui program ini. Semua inisiatif kementerian ini sentiasa disokong pihak industri termasuk KK Supermart di seluruh Malaysia,” katanya.

Katanya KPDNHEP sentiasa menyokong usaha dilaksanakan pihak industri peruncitan di negara ini untuk menggalakkan rakyat Malaysia berbelanja dengan memberi ganjaran tambahan atau nilai tambah kepada pengguna.

Mengenai peraduan ‘Beli Dan Menang RM1 Juta’ itu, pelanggan hanya perlu berbelanja dengan nilai minimum RM21 dalam satu resit dan imbas kod QR yang dipamerkan dalam poster yang tertera di setiap cawangan KK Super Mart.

Peraduan ‘Beli Dan Menang RM1 Juta’ di KK Super Mart itu berlangsung selama enam bulan bermula 1 Mac lepas dan berakhir 31 Ogos depan dengan 10 pemenang separuh akhir akan dipilih, dan hanya seorang peserta berpeluang memenangi RM1 juta. – Bernama


KPM bagi tempoh 22 bulan kontraktor siapkan projek sekolah daif di Sarawak

ASAJAYA, 26 Safar 1443H, Ahad – Kementerian Pendidikan Malaysia (KPM) memberi tempoh  antara 18 hingga 22 bulan kepada kontraktor yang dilantik bagi projek naik taraf dan pembinaan semula sekolah daif di Sarawak untuk menyiapkan kerja-kerja pembinaan.

Timbalan Menteri Pendidikan II Datuk Mohamad Alamin berkata, tempoh itu juga telah ditetapkan apabila  pihak kontraktor dilantik menerima Surat Setuju Terima (SST) bagi projek berkenaan.

“Namun disebabkan pandemik, ada projek pembinaan yang mengalami kelewatan dan di Sarawak kami (KPM) menerima aduan dari pihak kontraktor bahawa mereka lambat menerima bekalan bahan binaan susulan pelaksanaan Perintah Kawalan Pergerakan (PKP),” katanya pada sidang media selepas mengadakan Lawatan Kerja ke tapak pembinaan Sekolah Kebangsaan (SK) Pendam di sini hari ini.

Untuk makluman, Mohamad berkata bagi tahun 2019 hingga 2021 kerajaan telah meluluskan sejumlah 186 projek menaik taraf dan pembangunan semula sekolah daif di negeri ini dengan kos berjumlah RM1.579 bilion.

Beliau berkata setakat ini, sebanyak 29 projek telah siap dibina manakala 41 projek lagi sedang dalam pembinaan manakala lima projek lagi dalam fasa prabina dengan perbelanjaan berjumlah RM168.45 juta.

Tahun ini, katanya Kementerian Pendidikan juga telah mendapat kelulusan sebanyak 59 projek dengan jumlah kos RM402.71 juta dan kesemua projek masih pada peringkat prabina. – Bernama


Bekas pengurus MARDI didakwa pecah amanah

KUALA TERENGGANU, 13 Syawal 1442H, Selasa  – Bekas pengurus Institut Penyelidikan dan Kemajuan Pertanian Malaysia (MARDI) Kuala Terengganu mengaku tidak bersalah di Mahkamah Sesyen di sini hari ini atas pertuduhan pecah amanah berjumlah RM14,250, dua tahun lalu.

Tertuduh Mohd Saiful Nizam, 40, didakwa melakukan kesalahan itu dengan tidak menyerahkan wang pembayaran sewa kiosk selama sembilan bulan berserta deposit kepada Bahagian Kewangan MARDI Kuala Terengganu.

Dia dituduh melakukan kesalahan itu di pejabat MARDI Kuala Terengganu antara Januari hingga September 2019 dan didakwa Seksyen 409 Kanun Keseksaan yang membawa hukuman penjara sehingga 20 tahun dan sebat serta denda, jika sabit kesalahan.

Hakim Dazuki Ali menetapkan jaminan sebanyak RM6,000 dengan seorang penjamin dan mengarahkan tertuduh melapor diri ke pejabat Suruhanjaya Pencegahan Rasuah Malaysia (SPRM) setiap bulan serta menyerahkan pasport  antarabangsa kepada mahkamah.

Pendakwaan dikendalikan  Pegawai Pendakwa SPRM Nur Athikah Aziz manakala tertuduh tidak diwakili peguam.

Mahkamah menetapkan 23 Jun ini untuk sebutan semula kes. -Bernama


5 rumah teres di Mantin musnah terbakar

SEREMBAN, 9 Rabiulakhir 1443H, Ahad – Lima unit rumah teres di kawasan perumahan rakyat Mantin dekat sini musnah dalam kebakaran pagi tadi.

Ketua Balai Bomba dan Penyelamat (BBP) Mantin Penolong Penguasa Bomba, Priscilla Carol Thomas berkata, seramai 13 anggota BBP Mantin dengan bantuan BBP Nilai bergegas ke lokasi berkenaan, selepas menerima panggilan mengenai insiden itu pada 11.44 pagi.

“Empat rumah hangus 100 peratus manakala sebuah rumah lagi hanya melibatkan kemusnahan 20 peratus sahaja yang mana setiap rumah berkeluasan 18×20 kaki persegi.

“Bagaimanapun ketika kejadian tiada mangsa dilaporkan cedera kerana tiga rumah tersebut tidak berpenghuni, manakala dua keluarga yang tinggal di dua rumah berkenaan sempat melarikan diri,” katanya ketika dihubungi Bernama di sini hari ini.

Beliau berkata, kebakaran berjaya dikawal sepenuhnya pada 12.50 tengah hari selain pihaknya masih menyiasat punca dan jumlah kerugian.

Sementara itu, mangsa, N Vijaya, 52, berkata ketika kejadian dia bersama dua anak lelakinya masing-masing berumur sembilan dan 28 tahun sedang berehat di ruang tamu, sebelum terhidu bau asap yang kuat.

“Saya segera keluar dan terlihat kepulan asap tebal serta api sudah marak. Saya terus mengejutkan kedua-dua anak lelaki untuk bangun sebelum menjerit meminta bantuan.

“Kesemua barangan rumah hangus dan tidak sempat diselamatkan namun saya bersyukur menjumpai semula beg yang berisi dokumen penting, ketika meninjau keadaan dalam rumah,” katanya.

J Viruththeesaran, 20, yang berada di rumah seorang diri ketika kejadian pula berkata dia tersedar daripada tidur sebaik terhidu bau asap dan segera menyelamatkan diri.

“Dalam kejadian itu, seekor anjing dan enam kucing peliharaan saya tidak sempat diselamatkan,” katanya. – Bernama


Helikopter tentera Pakistan bawa enam pegawai hilang

ISLAMABAD, 4 Muharram 1444H, Selasa – Sebuah helikopter tentera Pakistan yang membawa enam pegawai termasuk seorang komander kanan hilang pada Isnin, semasa usaha bantuan banjir di barat daya negara ini, kata tentera dalam satu kenyataan.

Hujan monsun melebihi biasa dan banjir maut telah melanda Pakistan membunuh ratusan orang setakat ini dan mendatangkan malapetaka khususnya di wilayah Balochistan.

Tentera telah terlibat dalam usaha menyelamat dan bantuan di sana.

“Helikopter penerbangan tentera Pakistan yang sedang dalam operasi bantuan banjir di Lasbela, Balochistan terputus hubungan dengan kawalan trafik udara,” kata tentera dalam satu kenyataan.

Ia berkata enam orang berada di dalam helikopter termasuk ‘Komander 12 Kor yang menyelia operasi bantuan banjir di Balochistan’ tetapi tidak memberikan butiran mengenai apa yang mungkin berlaku kepadanya.

Komander tersebut Leftenan Jeneral Sarfraz Ali adalah pegawai tertinggi tentera di rantau ini dan salah seorang yang paling kanan dalam tentera.

Operasi mencari sedang dijalankan untuk menjejaki helikopter yang dikatakan pegawai kanan polis tempatan telah hilang sekurang-kurangnya enam jam.

“Polis, tentera dan pegawai penyelamat tempatan sedang mencarinya,” kata pegawai polis, Pervaiz Umrani kepada AFP.

Perdana Menteri, Shehbaz Sharif yang berada di wilayah itu awal Isnin untuk memeriksa aktiviti menyelamat menyifatkan insiden berkenaan sebagai ‘membimbangkan’.

“Seluruh negara berdoa kepada Allah SWT untuk keselamatan dan kepulangan anak-anak negara ini yang keluar untuk membantu mangsa banjir,” kata Sharif.

Sharif sebelum ini mengkritik pegawai awam wilayah kerana kekurangan bantuan untuk orang yang kehilangan tempat tinggal akibat banjir.

Tentera adalah institusi paling berkuasa di Pakistan dan pentadbiran awam sangat bergantung kepadanya semasa bencana alam seperti banjir atau gempa bumi.

Banjir monsun, yang bermula pada pertengahan Jun telah membunuh sekurang-kurangnya 478 orang setakat ini, dengan sekurang-kurangnya 136 maut di Balochistan sahaja.

Balochistan juga dipenuhi dengan keganasan etnik dan mazhab, tetapi setakat ini tiada kumpulan militan mengaku bertanggungjawab atas sebarang serangan terhadap helikopter di wilayah itu. – Agensi


Tarbiah Muda ISMA lancar program Ngaji Ramadan

BANGI, 1 Ramadan 1443H, Ahad – Kira-kira 70 peratus umat Islam di negara ini dipercayai tidak membaca al-Quran.

Atas dasar itu, Tarbiah Muda gerakan Islam Ikatan Muslimin Malaysia (ISMA) dengan kerjasama Biro Dakwah ISMA mengambil inisiatif melancarkan program Ngaji Ramadan yang akan berlangsung sepanjang bulan mulia ini.

Menerusi satu kenyataan, Pemuda ISMA berkata, program ini menyasarkan penyertaan seramai 1,320 orang peserta.

Katanya, peserta akan dibimbing oleh ahli-ahli ISMA yang bertauliah di setiap 44 cawangan ISMA seluruh negara.

Menariknya, selain yuran percuma, peserta boleh memilih sama ada mahu bertadarus secara fizikal bersama-sama peserta lain ataupun secara dalam talian dengan waktu yang lebih fleksibel.

“Objektif program ini untuk menghidupkan semula jiwa-jiwa masyarakat Malaysia yang cintakan al-Quran, di samping menggalakkan mereka yang tidak boleh membaca al-Quran untuk sama-sama belajar dan memperbaiki diri.

“Semoga Ramadan kali ini menjadi satu perubahan pada diri kita, membawa seribu kerahmatan serta keinsafan yang berkekalan kepada semua umat Islam,” katanya.


Kes demam denggi di semua negeri turun 20 hingga 94 peratus

BANGI, 28 Zulhijjah 1442H, Sabtu – Semua negeri di Malaysia menunjukkan penurunan kes demam denggi berbanding tahun lalu dengan antara 20 peratus sehingga 94 peratus.

Bermula Januari sehingga 6 Ogos 2021, jumlah kumulatif kes demam denggi dilaporkan adalah sebanyak 16,565 berbanding 63,988 kes bagi tempoh sama tahun 2020, iaitu pengurangan sebanyak 47,423 kes (74.1 peratus).

Menteri Kesihatan, Datuk Seri Dr Adham Baba berkata, purata bilangan kes mingguan demam denggi yang dilaporkan sehingga kini adalah sebanyak 524 kes seminggu berbanding 1,700 pada tahun 2020 dan 2,500 kes pada tahun 2019.

Manakala bilangan kematian demam denggi sehingga kini adalah sebanyak 10 kes berbanding 106 kes bagi tempoh sama tahun 2020, iaitu pengurangan sebanyak 96 kematian (90.6 peratus), katanya.

“Walaupun negara sedang bergelut dengan wabak pandemik COVID-19 ketika ini, semua pihak tidak boleh mengabaikan usaha pencegahan dan kawalan penyakit berjangkit lain seperti demam denggi kerana kealpaan ini boleh menyebabkan kejayaan yang telah dicapai akan terhapus dalam sekelip mata.

“Ini akan merumitkan lagi keadaan kerana Malaysia akan berhadapan dengan ancaman kesihatan awam berganda dari penyakit denggi dan akan memberi tekanan tambahan kepada barisan hadapan Kementerian Kesihatan,” katanya dalam kenyataan, hari ini.

Apatah lagi, menurut Dr Adham, penyakit denggi belum ada vaksin yang benar berkesan untuk melindungi penduduk dari jangkitan berterusan.

“Usaha-usaha yang telah terbukti berkesan perlu diteruskan bagi mengekalkan kejayaan menurunkan beban penyakit denggi.

“Justeru, komitmen penuh dan kerjasama padu dari penduduk setempat, pihak berkuasa tempatan (PBT), syarikat swasta dan badan-badan bukan kerajaan serta sukarelawan COMBI, amat diperlukan untuk bersama-sama menangani isu kebersihan terutama di kawasan perumahan dan tempat tumpuan awam,” katanya.

Pada masa sama, beliau berkata, Kementerian Kesihatan (KKM) turut berterima kasih atas komitmen padu ditunjukkan oleh semua pihak dalam menangani penularan jangkitan demam denggi di negara ini.

“KKM berharap usaha pencegahan denggi dapat dilestarikan demi memastikan rakyat di negara ini sentiasa bebas dari ancaman demam denggi, seiring dengan aspirasi pembangunan negara yang mana aspek penjagaan kesihatan dan kualiti hidup adalah menjadi keutamaan,” katanya.


Presiden Palestin ke Jerman untuk pemeriksaan kesihatan

TEBING BARAT, 24 Syaaban 1442H, Selasa – Presiden Palestin, Mahmoud Abbas ke Jerman untuk pemeriksaan kesihatan, kata pegawai.

Kesihatan Abbas, 85, sudah lama terjejas dan beliau telah dimasukkan ke hospital susulan radang paru-paru pada tahun 2018.

Sebagai perokok tegar, beliau juga dirawat di hospital Amerika Syarikat (AS) pada tahun sama ketika melakukan lawatan ke Majlis Keselamatan Pertubuhan Bangsa-Bangsa Bersatu (PBB).

Abbas menaiki helikopter Jordan dari ibu pejabatnya di Ramallah, Tebing Barat ke Amman, di mana beliau membuat komen ringkas mengenai penempatan abang tiri Raja Jordan yang ditahan dalam rumah.

“Ketika peristiwa ini terjadi, kami melihat seluruh dunia, tanpa terkecuali, berdiri di sebelah Jordan dan Yang Mulia dan ini adalah bukti penghormatan dan minat yang besar terhadap negara yang aman dan damai ini,” kata Abbas dalam kenyataan di televisyen.

Komen beliau disiarkan oleh saluran TV rasmi Palestin.

Urusan politik dan keselamatan Palestin sangat berkaitan dengan negara jiran Jordan, yang mana lebih daripada dua juta pelarian Palestin didaftar tinggal.

Keluarga pemerintah Hashemite Jordan juga merupakan penjaga tempat suci muslim dan Kristian di Baitulmaqdis Timur. – Agensi


Perpaduan negara takkan tercapai selagi ramai tak fasih bahasa Melayu

BANGI, 25 Rabiulakhir 1443H, Selasa – Pelan Perpaduan Negara tidak akan mencapai matlamat jika hanya sekadar melaksanakan program, tetapi tidak menyelesaikan perkara asas yang menjadi tunjang utama.

Atas sebab itu, pemimpin-pemimpin kaum perlu ‘ikhlas’ dan bersungguh ke arah usaha berkenaan selari aspirasi pemimpin terdahulu dan awal kemerdekaan.

Paling penting, mereka perlu faham perpaduan negara hendaklah berteraskan kepada bangsa Melayu, termasuk beberapa peruntukan dalam Perlembagaan Persekutuan.

Presiden Pertubuhan Gerakan Qiam (QIAM), Datuk Sirajuddin Salleh berkata, bahasa dan budaya Melayu hendaklah diterima dan dianuti oleh semua kaum di negara ini.

“Hari ini tanyalah pemimpin-pemimpin kaum ini apakah mereka benar-benar mahukan perpaduan negara?

“Mahukah utamakan teras perpaduan kepada bangsa Melayu? Ataupun mereka lebih bersungguh-sungguh memajukan bahasa dan budaya kaum sendiri,” katanya dalam kenyataan, hari ini.

Beliau berkata, kerajaan harus lihat masih ramai lagi rakyat kelahiran selepas merdeka yang tidak tahu bahasa Melayu.

“Selagi tidak ada jawapan ya yang tulus ikhlas dari ketua-ketua kaum ini, QIAM khuatir perpaduan negara tidak akan tercapai,” katanya.

Beliau berkata demikian mengulas Pelan Tindakan Perpaduan Negara yang dilancarkan Perdana Menteri, Datuk Seri Ismail Sabri Yaakob, baru-baru ini.

Walaupun menghargai usaha kerajaan itu, namun Sirajuddin menyifatkan semua dasar dan program perpaduan sejak dahulu lagi ibarat usaha merawat dan menjernihkan air di kuala sungai.

“Selagi air yang mengalir dari hulu itu keroh dan kotor, selagi itulah air di kuala sungai kekal keroh dan kotor dan tidak dapat dijernihkan.

“Ini bermakna, selagi generasi baru yang masuk ke dalam masyarakat pada setiap tahun itu tidak disemaikan dengan jiwa perpaduan, selagi itulah perpaduan negara sebenar tidak akan wujud,” katanya.

Beliau berkata, jika kerajaan mahukan ‘Keluarga Malaysia’ yang bersatu padu, generasi muda seawal tadika, sekolah rendah dan menengah perlu dipasak dengan unsur-unsur perpaduan sejati.

Realiti semua sekolah vernakular yang mengeluarkan ribuan pelajar terasing daripada pelajar-pelajar Melayu hendaklah diserap ke dalam sekolah kebangsaan.

“Di bawah sistem satu aliran kebangsaan ini, semua kanak-kanak Cina, India, Kadazan, Dusun, Iban dan lain-lain bergaul dan belajar bersama sekurang-kurangnya selama 12 tahun dengan kurikulum sama.

“Dengan cara ini sahajalah, pada setiap tahun kita akan mendapat golongan generasi baru yang bersatu bak air dari hulu sungai yang jernih dan bersih,” katanya.


Parlimen kemuka cadangan adakan sidang khas sebelum 1 Ogos

KUALA LUMPUR, 19 Zulkaedah 1442H, Rabu  – Persidangan khas Parlimen dicadang diadakan sebelum 1 Ogos ini mengikut peruntukan undang-undang sedia ada.

Yang Dipertua Dewan Negara Senator Tan Sri Dr Rais Yatim dan Yang Dipertua Dewan Rakyat Datuk Azhar Azizan Harun dalam kenyataan bersama berkata, cadangan itu telah dikemukakan kepada Perdana Menteri Tan Sri Muhyiddin Yassin susulan majlis menghadap semalam.

Menurut kenyataan itu, pada majlis menghadap berkenaan, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah menzahirkan titah pandangan bahawa persidangan Parlimen perlu diadakan sebelum 1 Ogos ini.

Majlis itu turut dihadiri timbalan-timbalan Yang Dipertua kedua-dua dewan.

“Kedua-dua Yang Dipertua Dewan Negara dan Dewan Rakyat menjunjung titah Seri Paduka Baginda Yang di-Pertuan Agong dan telah menyatakan komitmen dan kesediaan penuh Parlimen Malaysia untuk mengadakan persidangan Parlimen seperti yang dititahkan oleh Baginda Tuanku,” menurut kenyataan itu. -Bernama


Lebih 800,000 penjawat awam sumbang kepada Tabung Amanah Negara

PUTRAJAYA, 20 Syaaban 1442H, Selasa ‐ Lebih 800,000 penjawat awam bersolidariti  dalam mendepani pandemik COVID-19 dengan menyumbang kepada Akaun Amanah Bencana bagi tempoh tiga bulan melalui pengurangan elaun berdasarkan gred perkhidmatan.

Ketua Setiausaha Negara Tan Sri Mohd Zuki Ali yang mengumumkan perkara berkenaan hari ini berkata, sumbangan daripada penjawat awam terbabit yang tidak membabitkan petugas barisan hadapan serta penjawat awam Gred 1 hingga Gred 28 itu, dianggarkan berjumlah lebih RM30 juta.

“Sebahagian Imbuhan Tetap Keraian (ITK) bagi pengurusan tertinggi dan Gred 44 hingga Gred 56, serta Imbuhan Tetap Khidmat Awam (ITKA) bagi Gred 29 hingga Gred 41 yang dinikmati oleh penjawat awam pada masa kini akan disumbangkan kepada Akaun Amanah Bencana,” katanya.

Penetapan sumbangan berdasarkan gred perkhidmatan itu adalah 50 peratus bagi Jawatan Utama Sektor Awam (JUSA) A ke atas, JUSA B sebanyak 20 peratus, JUSA C sebanyak 10 peratus, Gred 44 hingga 56 sebanyak lima peratus melibatkan ITK, manakala RM10 daripada ITKA bagi Gred 29 hingga 41.

Beliau berkata, surat edaran dan perincian pelaksanaan itu akan dikeluarkan dalam masa terdekat.

“Sumbangan ini adalah tanda kebersamaan para penjawat awam dalam menyokong usaha kerajaan bagi memerangi dan melandaikan keluk jangkitan pandemik COVID-19 di negara kita.

“Semoga pengorbanan ini menjadi asbab kebaikan dalam kehidupan bagi setiap anggota perkhidmatan awam dan ahli keluarga kita,” katanya.

Semalam, Perdana Menteri Tan Sri Muhyiddin Yassin mengumumkan Program Strategik Memperkasa Rakyat dan Ekonomi Tambahan bernilai RM40 bilion sebagai tambahan kepada program-program terdahulu.

Muhyiddin turut mengumumkan setiap menteri dan timbalan menteri tidak akan mengambil gaji selama tiga bulan mulai Jun yang mana gaji tidak diambil itu disumbangkan ke dalam Akaun Amanah Bencana sebagai membiayai perbelanjaan berkaitan COVID-19.

“Marilah kita meneruskan ikhtiar dan meningkatkan komitmen dalam memberikan penyampaian perkhidmatan yang terbaik kepada rakyat dan negara serta membantu memastikan kita berjaya mengharungi tempoh yang mencabar ini,” kata Mohd Zuki. -Bernama


Iron Dome Israel tertembak dron milik rejim sendiri

TEL AVIV, 14 Syawal 1442H, Rabu – Sistem pertahanan negara haram Israel ‘Iron Dome’ secara tidak sengaja menembak jatuh dron miliknya sendiri ketika serangan di Semenanjung Gaza, lapor media tempatan.

“Sistem Iron Dome secara tidak sengaja memintas dron rejim Israel ketika perang di Gaza baru-baru ini,” kata sumber tentera yang dipetik oleh Perbadanan Penyiaran Awam Israel.

Bagaimanapun, tidak dinyatakan tarikh pemintasan dron itu secara spesifik.

Iron Dome adalah sistem pertahanan Israel yang beroperasi di selatan untuk memintas peluru berpandu dan roket yang dilancarkan kumpulan pejuang Palestin dari Semenanjung Gaza.

Media melaporkan, Israel kononnya memperbesar-besarkan keupayaan pertahanan Iron Dome, sedangkan hakikatnya hanya mampu memintas sejumlah kecil peluru berpandu.

Ini kerana, pejuang Pergerakan Perjuangan Islam Palestin (Hamas) berjaya melepaskan lebih 100 roket dalam tempoh seminit termasuk beberapa dozen ke arah ibu negara Israel, Tel Aviv dalam tempoh 24 jam.

Sekurang-kurangnya 254 orang Palestin, termasuk 66 kanak-kanak dan 39 wanita, terbunuh, dan lebih dari 1,900 yang lain cedera dalam 11 hari serangan besar-besaran Israel di Semenanjung Gaza, menurut pihak berkuasa kesihatan Palestin.

13 penduduk haram Israel juga terbunuh dalam tembakan roket Palestin dari Semenanjung Gaza.

Terdahulu, gencatan senjata antara Israel dan Palestin yang dikelola oleh Mesir mengakhiri peperangan selama 11 hari.

Ia sangat signifikan kepada penduduk Palestin kerana negara pengganas Israel telah mengaku kalah kepada Pejuang Hamas.

Gencatan senjata tanpa syarat itu juga menamatkan peperangan yang disifatkan sebagai paling dahsyat pernah berlaku di Gaza sejak tahun 2014. – Agensi


Iran pasang kamera di tempat awam kesan wanita tak bertudung

TEHRAN, 18 Ramadan 1444H, Ahad – Pihak berkuasa Iran mula memasang kamera di tempat awam untuk mengenal pasti wanita yang tidak bertudung, lapor Saudi Gazette.

Polis berkata, mana-mana wanita yang dilihat tidak bertudung akan menerima mesej amaran mengenai kesannya.

“Ini akan membantu mencegah penentangan terhadap undang-undang berhijab,” kata polis.

Protes dicetuskan tahun lalu susulan kematian seorang wanita muda Kurdish, Mahsa Amini di dalam tahanan polis, yang ditahan kerana didakwa melanggar peraturan berhijab.

Sejak kematian Mahsa, semakin ramai wanita di Iran menanggalkan tudung mereka, terutama di bandar-bandar besar, walaupun berisiko ditangkap.

Atas sebab itu, polis bertindak memasang sistem kamera pintar dan alat lain berkaitan untuk mengenal pasti serta menghantar dokumen dan mesej amaran kepada individu yang melanggar undang-undang bertudung.

Wanita di Iran diwajibkan untuk menutup rambut mereka dengan tudung sejak Revolusi Islam 1979 mengenakan tafsiran ketat hukum agama.

Mereka yang melanggar undnag-undang itu akan berdepan hukuman denda atau dipenjara.

Kenyataan polis pada Sabtu menyifatkan tudung sebagai salah satu asas tamadun negara Iran dan menggesa pemilik perniagaan untuk mematuhi peraturan melalui pemeriksaan terperinci.

Bagaimanapun, ketua badan kehakiman Iran, Gholamhossein Mohseni-Ejei memberi amaran bahawa tindakan keras yang meluas mungkin bukan cara terbaik untuk menggalakkan wanita mematuhi peraturan.

“Masalah budaya mesti diselesaikan dengan cara budaya… Jika kita mahu menyelesaikan masalah sebegini dengan menangkap dan memenjarakan, kos akan meningkat dan kita tidak akan lihat keberkesanan yang diinginkan,” katanya.-  Agensi


MIC kena sedar saingan di kawasan majoriti Melayu

BANGI, 18 Zulhijjah 1442H, Rabu – MIC perlu sedar strategi calon Ahli Parlimen dan Ahli Dewan Undangan Negeri (ADUN) yang bertanding atas tiket PKR akan terus mendominasi keputusan Pilihan Raya Umum (PRU) akan datang.

Berikutan itu, perubahan segera perlu dilaksanakan dengan mengembalikan kawasan majoriti Melayu kepada calon Melayu, kata Ketua Pemuda Barisan Jemaah Islamiah Se-Malaysia (BERJASA), Ustaz Fahmi Bazlan Muda.

Beliau berkata demikian berdasarkan rekod PRU14 yang jelas menunjukkan MIC hanya memenangi satu kerusi sahaja sekali gus memberikan laluan mudah kepada calon Ahli Parlimen dan ADUN dari PKR mendominasi keputusan.

Lebih malang, katanya, apabila kawasan terbabit struktur sosialnya adalah majoriti Melayu.

“Jika MIC ingin terus relevan dalam koalasi kerajaan hari ini. Mereka harus tampil dengan agenda yang lebih jelas dan besar dalam memberikan keyakinan kepada masyarakat Malaysia.

“Semangat perpaduan dan cintakan keamanan juga perlu dipertingkatkan agar MIC dilihat serius ingin memberikan sumbangan ke arah pembangunan dan pemerkasaan kepimpinan negara,” tegasnya dalam kenyataan kepada Ismaweb.net, hari ini.

MIC dilaporkan menaruh keyakinan pucuk kepemimpinan Barisan Nasional (BN) akan mengekalkan sembilan kerusi Parlimen dan 18 DUN yang menjadi tradisi milik parti itu untuk ditandingi pada Pilihan Raya Umum Ke-15 (PRU15).

Naib Presiden MIC, Datuk C Sivarraajh berkata, perkara itu telah dibincangkan dalam mesyuarat Majlis Tertinggi (MT) BN sebelum ini.

Malah, MIC turut mengharapkan partinya diberi tambahan kerusi di Parlimen dan DUN yang berpotensi dimenangi berdasarkan populasi kaum.


Dividen TH diunjur sekitar 3 peratus

KUALA LUMPUR, 5 Rejab 1443H, Isnin – Selepas pengumuman dividen Amanah Saham Bumiputera (ASB) bagi tahun kewangan berakhir 31 Disember 2021 pada akhir tahun lepas, tumpuan kini terarah kepada agihan keuntungan Lembaga Tabung Haji (TH) yang dijangka diumumkan pada suku pertama tahun ini.

Persoalan yang berlegar dalam kalangan penyimpan ialah sama ada kadar agihan keuntungan selepas zakat kali ini lebih baik atau tidak jauh berbeza dengan 2019 dan 2020, iaitu sekitar 3.0 peratus.

“Agihan keuntungan TH sentiasa menjadi tumpuan penyimpan kerana sebelum 2018, TH sentiasa memberikan kadar agihan keuntungan yang tinggi terutama sejak 2007, iaitu 5.0 hingga 8.25 peratus, satu kadar yang jarang dapat ditandingi oleh pelaburan tetap lain kecuali ASB, Kumpulan Wang Simpanan Pekerja (KWSP) dan Bank Rakyat.

“Namun bermula 2018, peratusan agihan keuntungan hanya sekitar 1.25 dan 3.1 peratus disebabkan isu rosot nilai dan tadbir urus. Bagaimanapun itu tidak menghalang penyimpan daripada berharap agihan keuntungan TH kembali seperti dulu,” kata penganalisis ekonomi, Prof Madya Dr Ahmed Razman Abdul Latiff kepada Bernama.

Selain itu, katanya, penyimpan tertunggu-tunggu pengumuman tersebut kerana simpanan TH boleh dikeluarkan pada bila-bila masa dan tanpa had, sekali gus dapat membantu pendeposit yang berdepan masalah kewangan pada kadar segera.

Jelas beliau, ini berbeza dengan KWSP yang hanya boleh dikeluarkan selepas pencarum bersara sementara pengeluaran ASB pula hanya boleh dibuat pada waktu pejabat, sama ada di pejabat KWSP, bank tertentu atau pejabat pos.

Di sebalik keadaan ekonomi semasa yang masih belum memberangsangkan, ada yang percaya TH akan memberikan agihan keuntungan lebih tinggi tahun ini mengambil kira institusi itu tidak menghantar jemaah haji pada musim lepas.

TERIMA HAKIKAT

Merungkai persoalan itu, pakar ekonomi daripada Universiti Tun Abdul Razak (UniRazak), Prof Dr Barjoyai Bardai berkata, pendeposit perlu menerima hakikat bahawa simpanan mereka yang juga berbentuk pelaburan, terdedah kepada persekitaran yang kekal mencabar sepanjang tahun lepas akibat COVID-19.

“Saya jangka TH akan cuba sedaya upaya untuk mengisytiharkan kadar agihan keuntungan dalam lingkungan tiga peratus berbanding 3.10 pada 2020.

“Jika kita bernasib baik TH mungkin boleh mengekalkan kadar agihan keuntungan pada 3.10 peratus seperti tahun lepas dan ini boleh dianggap sebagai prestasi terbaik yang boleh dijangkakan.

“Tetapi saya tidak hairan sekiranya TH hanya berupaya mengisytiharkan kadar agihan keuntungan lebih rendah antara 2.7  dan 2.9 peratus untuk 2021,” katanya.

Jelas beliau, ini berdasarkan prestasi TH yang mencatatkan penurunan keuntungan bersih sebanyak 2.2 peratus kepada RM1.22 bilion dalam tempoh enam bulan pertama 2021, berbanding RM1.25 bilion bagi tempoh sama pada 2020.

Penurunan keuntungan itu berikutan keadaan pasaran dunia yang mencabar, sekali gus memberikan impak kepada aktiviti pelaburan TH dalam sektor antaranya hartanah, pasaran ekuiti dan perladangan kelapa sawit,  kata beliau, menambah pelaburan dalam hartanah kekal malap akibat COVID-19 dan penutupan ekonomi.

Menurut Barjoyai,  sekalipun separuh tahun pertama 2021 menunjukkan persekitaran ekonomi yang baik dengan ekonomi negara tumbuh 6.1 peratus pada Mac, 39.7 peratus pada April dan 19.3 peratus pada Mei,  negara mencatatkan perkembangan negatif bermula Jun.

“Pertengahan tahun kedua, ekonomi terus menurun dengan mencatatkan pertumbuhan negatif 7.8 peratus pada Julai, -4.7 peratus (Ogos) dan -2.1 peratus (September). Ekonomi dianggarkan meningkat sedikit pada November tetapi turun kembali pada Disember,” katanya.

Barjoyai berkata, secara keseluruhan, persekitaran ekonomi negara pada 2021 adalah lebih mencabar, khususnya pada separuh kedua dengan indeks penanda aras FTSE Bursa Malaysia KLCI (FBM KLCI) berlegar antara 1,534 dan 1,543 mata, membayangkan jajaran pasaran yang sempit serta tidak aktif berbanding setengah tahun pertama.

JIMAT SUBSIDI HAJI?

Walaupun ramai mengetahui akan kesan pandemik itu, masih ada yang berpendapat TH mampu memberikan kadar keuntungan yang tinggi memandangkan agensi pengurus dana haji rakyat Malaysia tersebut tidak menghantar jemaah mengerjakan haji pada musim 2021 yang lalu.

Bersandarkan laporan media bahawa TH membelanjakan sekitar RM400 juta setahun dalam bentuk subsidi haji, mereka berhujah TH boleh menggunakan penjimatan untuk 2021 tersebut bagi membayar agihan keuntungan yang lebih baik.

“Penjimatan RM400 juta itu sebenarnya merupakan penjimatan kasar berasaskan pada kos melepas. Sebenarnya, TH juga mengalami kerugian disebabkan penangguhan sesi haji untuk  2021 kerana TH sudah membayar komitmen dan deposit untuk persiapan haji bagi tahun berkenaan.

“Angka kerugian ini adalah besar berbanding dengan kos mengerjakan haji. Katakanlah TH menikmati penjimatan bersih RM200 juta daripada penangguhan musim haji 2021, angka itu hanya akan menyumbang kira-kira 0.24 peratus kepada pendapatan tambahan,” jelas Bardoyai.

Pandangan serupa turut dinyatakan oleh Ahmed Razman yang berkata sekalipun ada penjimatan subsidi haji, majoriti pelaburan TH adalah dalam pasaran domestik sama ada ekuiti ataupun hartanah.

Ditambah pula FBM KLCI pada 2021 tidak mencatatkan pertumbuhan positif dan ini sedikit-sebanyak merencatkan pulangan ke atas pelaburan TH, sekali gus memberi kesan terhadap agihan keuntungan, jelas penganalisis ekonomi daripada Putra Business School itu.

“Saya jangkakan kadar agihan keuntungannya sekitar 3.10 peratus, sama seperti 2020 yang mana TH mungkin memerlukan sekitar RM2.3 bilion bagi tujuan tersebut. Jangkaan ini atas pelbagai faktor seperti kadar simpanan tetap yang merosot pada 2021 hingga bawah dua peratus berbanding purata tiga peratus pada 2020, dan ini memberi impak besar kerana 52 peratus pelaburan TH adalah daripada pendapatan tetap.

“Selain itu, prestasi pasaran ekuiti yang merudum juga menyebabkan TH menjadi lebih konservatif dalam mencatatkan rosot nilai ke atas asetnya, tertakluk kepada piawaian pelaporan kewangan antarabangsa,” hujah beliau.

Biarpun TH turut mempunyai pelaburan luar negara yang kebiasaannya memberi pulangan lebih tinggi, Ahmed Razman berkata peratusan pelaburan TH untuk segmen itu hanyalah sekitar lima peratus, sekali gus tidak mampu memberi lonjakan yang tinggi kepada prestasi keseluruhan institusi.

PELABURAN LEGASI LAMA

Pemerhati ekonomi daripada Universiti Kuala Lumpur Business School, Prof Madya Dr Aimi Zulhazmi Abdul Rashid turut mengunjurkan kadar agihan keuntungan selepas zakat pada 3.10 peratus, iaitu menyamai kadar pada 2020.

“Unjuran ini berdasarkan pencapaian pendapatan TH untuk enam bulan pertama 2021 yang sedikit rendah (menguncup 1.4 peratus) berbanding (tempoh sama) 2020.

“Namun, pembukaan ekonomi pada suku keempat 2021 dan kenaikan harga minyak sawit melebihi RM5,000 satu tan memberikan kesan positif dan boleh memberi suntikan peningkatan kepada TH bagi tempoh enam bulan kedua. Ini dijangka mengimbangi prestasi enam bulan pertama dan kembali ke paras pulangan tahun 2020,” jelas beliau.

Aimi Zulhazmi juga berkata, penjimatan sebanyak RM400 juta daripada penangguhan penghantaran jemaah haji hanyalah jumlah yang kecil, iaitu 0.46 peratus daripada jumlah aset TH, justeru tidak memberi kesan langsung yang besar kepada pulangan aset institusi tersebut.

Selain itu, beliau juga mendasari unjurannya pada keseluruhan aset TH bernilai RM85.92 bilion, melebihi liabiliti yang bernilai RM83.73 bilion pada 30 Jun 2021, sementara kos operasi juga hampir sama dengan kos tahun sebelumnya.

Jelas beliau lagi, sekalipun TH menstrukturkan semula portfolio pelaburannya pada 2018 dengan memindahkan pelaburan tidak memuaskan bernilai RM19.9 bilion kepada syarikat tujuan khas milik penuh kerajaan, TH tetap bertanggungjawab terhadap pelaburan legasi lama tersebut.

FAHAMI TUJUAN ASAL

Sementara itu, pensyarah kanan di Akademi Pengajian Islam Kontemporari, Universiti Teknologi MARA (UiTM) Dr Mohd Ali Muhamad Don berkata, masyarakat Islam perlu memahami bahawa tujuan utama penubuhan TH bukanlah sebagai institusi kewangan atau pelaburan.

Sebaliknya, ia bermatlamat menyediakan kemudahan menyimpan wang untuk menunaikan haji, menyediakan perkhidmatan kepada jemaah haji selain melibatkan umat Islam dalam penanaman modal dan penjanaan keuntungan untuk manfaat bersama.

“Keuntungan pelaburan TH dalam bidang pertanian, hartanah dan lain-lain akan dipulangkan semula kepada pendeposit untuk membiayai sebahagian kos pelaksanaan haji secara muassasah, meliputi kos penerbangan, pengangkutan, penginapan, makanan, kaunter kewangan, perubatan, khemah ibadat masyair, bimbingan haji, petugas haji, mutawif dan perkhidmatan kaunseling di tanah suci Makkah dan Madinah dengan kadar pengurangan berjumlah RM9,980 berbanding jumlah asal RM22,900 untuk yang pertama kali menunaikan haji,” katanya.

Justeru, beliau berkata, amat penting untuk umat Islam memahami tujuan penubuhan TH dan mengikhlaskan niat menyimpan di TH untuk ke Tanah Suci serta tidak mengharapkan keuntungan duniawi semata-mata.

Katanya, pendeposit juga perlu memahami bahawa agihan keuntungan TH bukanlah satu kemestian kerana dalam konteks TH, agihan keuntungan merujuk kepada agihan sebahagian atau keseluruhan keuntungan yang boleh diagihkan kepada pemilik dana dan merupakan hadiah yang tidak disyaratkan.

Ini termaktub dalam kontrak simpanan wakalah (perwakilan), iaitu TH adalah wakil untuk menguruskan dana pendeposit bagi tujuan aktiviti pelaburan dan pengurusan haji, sementara keuntungan daripada pelaburan tersebut akan diagihkan kepada pendeposit setelah mengambil kira kos haji, zakat dan kos pengurusan TH.

“Dengan memahami konsep agihan keuntungan TH, diharapkan pendeposit tidak hanya mengharapkan pulangan berbentuk agihan keuntungan sahaja tetapi lebih daripada itu, iaitu berharap untuk terlibat sama membayar zakat wang simpanan yang akan diagihkan kepada golongan asnaf selain dapat membantu sesama penyimpan untuk ke Tanah Suci.

“Moga-moga dengan cara ini dapat meningkatkan ekonomi ummah selain menyelesaikan kewajipan Rukun Islam yang kelima,” katanya. – Bernama


LADA kemukakan cadangan SOP kemasukan pelancong luar negara

LANGKAWI, 9 Rabiulawal 1443H, Sabtu – Lembaga Pembangunan Langkawi (LADA) telah mengemukakan beberapa cadangan penambahbaikan Prosedur Operasi Standard (SOP) dalam usaha menjadikan Langkawi sebagai projek rintis gelembung pelancongan kepada pelawat luar negara.

Ketua Pegawai Eksekutif LADA Nasaruddin Abdul Muttalib berkata SOP berkenaan akan dimuktamadkan oleh Kementerian Kesihatan (KKM) dan Majlis Keselamatan Negara (MKN).

“Antara cadangan SOP yang kita kemukakan kepada kerajaan adalah pelancong luar negara wajib melakukan ujian pengesanan RT-PCR COVID-19, iaitu 72 jam sebelum penerbangan dan setibanya di Langkawi terus ke tempat penginapan dan sekali lagi lakukan ujian saringan RT-PCR. Ini bagi mengelakkan kesesakan di lapangan terbang. Sekiranya positif mereka perlu dikuarantin di hotel tersebut.

“Selain itu, sekiranya mereka (pelancong luar negara) telah menetap lebih daripada tiga hari, boleh dibenarkan mengunjungi destinasi lain dalam negara ini,” katanya kepada pemberita ketika ditemui dalam program kembara media anjuran Kementerian Pendidikan (KPM) dan Jabatan Penerangan.

Baru-baru ini, Menteri Pelancongan, Seni dan Budaya Datuk Seri Nancy Shukri dalam sesi soal jawab pada persidangan Dewan Negara berkata kementerian itu mencadangkan kepada MKN supaya projek rintis gelembung pelancongan di Langkawi, dibuka kepada pengunjung dari beberapa negara luar sebagai langkah membolehkan Malaysia mengembangkan ekonomi yang terjejas susulan pandemik COVID-19.

Menurut Nasaruddin LADA menyambut baik cadangan kerajaan dan bersedia untuk menawarkan Langkawi sebagai destinasi projek rintis berkenaan kepada pelancong luar negara.

“Langkawi boleh dijadikan sebagai projek rintis gelembung pelancongan untuk pelancong asing di Malaysia dan semua orang perlu mematuhi segala SOP serta disiplin kawalan kendiri bagi memastikan penularan COVID-19 tidak berlaku,” katanya.

Mengulas mengenai kedatangan pelancong dalam negara apabila rentas negeri dibenarkan sejak 11 Oktober lepas, Nasaruddin berkata beliau menjangkakan seramai 100,000 pelawat akan berkunjung ke Langkawi sepanjang Oktober ini.

Katanya dalam tempoh dua minggu pertama pelaksanaan gelembung pelancongan di Langkawi sejak 16 September, seramai 30,000 pelawat disasarkan mengunjungi Langkawi namun, pulau peranginan ini telah menerima 38,784 pengunjung.

“Namun, pada awal Oktober sasaran adalah 60,000 pengunjung tetapi setakat pertengahan Oktober, jumlah pengunjung sudah pun menjejas 51,400 orang,” katanya menambah ia dijangka terus meningkat sehingga penghujung Oktober lebih-lebih lagi kebenaran rentas negeri diberikan kerajaan.

“Kejayaan ini bukan sahaja diukur dari segi jumlah kedatangan pelancong ke Langkawi tetapi ia lebih bermakna apabila tidak berlakunya kes mendadak jangkitan COVID-19 terhadap penduduk tempatan dan pengunjung,” katanya. – Bernama


Tajuddin kecewa, tak mahu kempen untuk UMNO

BANGI, 3 Muharam 1445H, Jumaat – Kecewa permohonan rayuan keahlian UMNO tidak mendapat maklum balas, ahli politik veteran, Datuk Seri Tajuddin Abdul Rahman memutuskan tidak akan turun berkempen untuk UMNO, pada Pilihan Raya Negeri (PRN), bulan depan.

Bekas Ahli Parlimen Pasir Salak itu berkata, sebanyak empat kali rayuan dikemukakan untuk menarik balik penggantungan keahlian namun semuanya menemui kehampaan.

“Itulah saya cakap… bagi baliklah keris saya itu, keahlian saya itu.

“Penggantungan keahlian saya itu kenapa tak ada respon? Kalau nak suruh saya kempen, tapi penggantungan saya itu lepaskanlah.

“Macam mana nak buat kerja? Nak tolong (kempen) kalau saya pun ‘diikat’, kaki saya ‘diikat’, tangan saya ‘diikat’, nak buat apa?,” katanya seperti dilapor portal tempatan, hari ini.

Tajuddin berkata demikian ketika diminta mengulas kesediaannya berkempen pada PRN bulan depan, termasuk status rayuan terhadap penggantungan keahlian enam tahun.

Pads masa sama, beliau menyifatkan tindakan pucuk pimpinan tertinggi parti itu memiliki kepentingan peribadi menyebabkan rayuan yang dikemukakan tidak dibalas.

“Nampak pemimpin ini tak ada kepentingan parti, lebih kepentingan peribadi. Nak kedudukan, pangkat, tak fikirkan parti.

“Mereka tahu parti dalam keadaan lemah pun mereka tak kisah, mereka rasa yakin sahaja, macam sebelum PRU15,” katanya.

Beliau turut meluahkan rasa tidak berpuas hati apabila seolah-olah menjadi suatu kesalahan untuk mengkritik dan memberi pandangan terhadap parti yang disertainya sejak 50 tahun lalu itu.

“Saya dalam UMNO 50 tahun, daripada jadi ketua pemuda pada usia 25 tahun. Mereka buat saya macam ini apa salah saya?

“Takkan tak boleh mengkritik, bagi pandangan, bagi nasihat, takkan tak boleh ditegur? Nak jadi apa parti kalau tak boleh ditegur?” soalnya.

Namun, bekas Pengerusi Kumpulan Prasarana Malaysia itu mengakui masih setia kepada partinya dan tidak berhasrat untuk berhijrah ke parti lain ketika ini.


COVID-19: 4,998 kes baharu di Indonesia

JAKARTA, 5 Rabiulakhir 1442H, Sabtu – Indonesia mencatatkan 4,998 kes jangkitan baharu COVID-19 dalam tempoh 24 jam lepas, menjadikan kes keseluruhan di republik itu kini menjangkau 493,308 kes, menurut data yang disiarkan di laman twitter rasmi Badan Nasional Pengurusan Bencana Indonesia @BNPB_Indonesia hari ini.

Menurutnya 413,955 pesakit yang disahkan positif virus itu, telah sembuh dari jangkitan berkenaan, dan 64,317 lagi pesakit masih dalam pemantauan.

Pada masa yang sama, dalam tempoh 24 jam sejak pukul 12 tengah hari semalam itu, 96 lagi kematian dicatatkan menjadikan jumlah kematian kumulatif akibat COVID-19 di republik itu kini 15,774 orang.

Provinsi Jakarta masih mencatatkan kes positif keseluruhan tertinggi di republik itu iaitu 125,822 dengan tambahan 1,579 kes baharu, manakala provinsi Jawa Timur mencatatkan jumlah kematian keseluruhan tertinggi iaitu 4,125 orang. – Bernama


Wujud kartel bolot projek GLC di Kedah: MB

ALOR SETAR, 13 Rabiulakhir 1443H, Khamis – Menteri Besar Kedah Datuk Seri Muhammad Sanusi Md Nor mendakwa berlaku kegiatan ‘kartel projek’ oleh pihak tertentu yang membolot tender yang dikeluarkan syarikat berkaitan kerajaan (GLC) milik kerajaan negeri.

Katanya kerajaan negeri sedang meneliti perkara itu dan mencari jalan bagi membanteras kegiatan yang menurutnya dilakukan oleh ‘tauke-tauke’ besar.

“Saya nak berterus teranglah, di GLC nampak ada yang jadi kartel. Kalau ada 10 sebut harga masuk, sembilan dia (kartel) punya. Saya rasa bukan GLC di negeri sahaja, di peringkat persekutuan pun berlaku macam itu.

“Di semua tempat, sudah ada kartel-kartel yang begitu mencengkam di agensi-agensi atau tempat di mana ekonomi dan duit dijana,” katanya ketika sesi soal jawab pada persidangan Dewan Undangan Negeri (DUN) Kedah di sini hari ini.

Beliau berkata demikian ketika menjawab soalan tambahan daripada Datuk Johari Abdul (PKR-Gurun) yang bertanya sama ada kerajaan negeri bersedia menutup GLC yang tidak menjana keuntungan.

Muhammad Sanusi berkata apabila ada projek-projek yang ditawarkan, kartel berkenaan akan menghantar banyak sebut harga menyebabkan mereka mempunyai peluang yang lebih tinggi untuk mendapat projek.

“Ini berlaku di semua sistem ekonomi kita, bukan di Kedah sahaja, tetapi juga di Kuala Lumpur terjadi. Saya harap di Kedah ini kita dapat atasi dan kita akan perangi semua kartel yang ada,” katanya.

Dalam sidang media selepas persidangan DUN, beliau berkata isu itu dikatakan telah berlaku sekian lama, ada syarikat kontraktor yang sering mendapat projek-projek yang ditawarkan oleh GLC tertentu sehingga menimbulkan ketidakpuasan hati dalam kalangan kontraktor lain.

“Jika perkara ini telah diatasi di peringkat GLC saya ucapkan terima kasih, jika belum, tidak kiralah GLC mana pun perkara ini perlu dihentikan, berikan keadilan kepada semua orang,” katanya.

Beliau menambah, sekiranya perkara itu masih berlaku pihaknya akan mengambil tindakan melaporkan kepada pihak berkuasa berkaitan agar isu berkenaan tidak menjadi barah yang merosakkan ekonomi negeri. – Bernama


Hormat pendirian kerajaan tidak iktiraf UEC

Oleh Siti Hafidah Abd Ghaffar

BANGI, 4 Muharram 1444H, Selasa – Kesatuan dalam sistem pendidikan negara kelihatan sukar apabila wujudnya pihak yang tidak bersependapat dengan pendirian kerajaan Pusat untuk kekal tidak mengiktiraf Sijil Peperiksaan Bersepadu (UEC).

Difahamkan, keputusan itu dibuat kerana ia bertentangan dengan Dasar Pendidikan Kebangsaan dan Akta Pendidikan 1996 (Akta 550).

Terdahulu, Menteri Kanan Pendidikan, Datuk Dr Radzi Jidin berkata, UEC yang dilaksanakan di sekolah menengah persendirian Cina (SMPC), menggunakan kurikulum yang digubal serta dibangunkan Dong Zong, selain menggunakan bahasa Cina sebagai bahasa pengantar utama.

Justeru, beliau menjelaskan, kerajaan hanya akan mempertimbangkan penyelesaian berhubung pengiktirafan terhadap UEC jika ia diubah supaya selari dengan Dasar Pendidikan Kebangsaan.

Bagaimanapun, Timbalan Menteri Pendidikan, Inovasi dan Pembangunan Bakat Sarawak, Dr Annuar Rapaee yang menekankan kerajaan Sarawak sentiasa menghargai bakat berkata, tindakan tidak mengiktiraf UEC satu pembaziran modal insan.

Katanya, dunia kini tiada sempadan dan kerajaan tidak patut menyekat sesiapa pun daripada mendapat pendidikan pilihan mereka.

“Pendidikan sepatutnya bersifat progresif dan membolehkan modal insan lebih baik serta pelbagai.

“Kebebasan pendidikan sama pentingnya dengan kebebasan bersuara dalam sebuah negara demokrasi,” katanya.

Dalam hal ini, Felo Utama Institut Kajian Etnik (KITA) Universiti Kebangsaan Malaysia, Prof Emeritus Datuk Dr Teo Kok Seong berkata, ketetapan yang dibuat Putrajaya hendaklah dihormati.

Katanya, ia perlu setimpal dengan susila Putrajaya yang menghormati langkah yang diambil kerajaan Sarawak untuk mengiktirafkan UEC dalam ranah Sarawak, dengan tidak membidasnya.

“Dengan sifat dua tahap kerajaan ini, adalah penting untuk kedua-dua pihak menghormati cara governans masing-masing sebagai yang diperuntukkan.

“Oleh itu, pihak tertentu daripada kerajaan Sarawak tidak perlu menyelar kerajaan Pusat dalam isu pengiktirafan UEC ini, antaranya sebagai pembaziran modal insan,” katanya ketika dihubungi Ismaweb.net.

Mengulas lanjut, Prof Kok Seong berkata, dalam perkara ini sebenarnya ia tidak harus dilihat sebagai masalah yang terlalu besar dari satu segi lain.

Jelasnya, ini kerana dalam sistem pemerintahan federalisme yang diguna pakai di Malaysia, ia dibolehkan dengan absahnya.

Lebih-lebih lagi apabila berdasarkan Perjanjian Malaysia 1963, khususnya Perkara 15 yang menegaskan bahawa sistem pendidikan tempatan yang sedia ada boleh diteruskan oleh wilayah terbabit dan diuruskan wilayah itu dengan bidang kuasa yang ada.

“Natijahnya di sini ialah saling menghormati selain mengurus tadbir berdasarkan Perlembagaan Persekutuan dan Perlembagaan Negeri dan Wilayah, termasuklah Perjanjian Malaysia 1963, untuk perimbangan kuasa yang saksama bagi perjalanan federalisme yang lebih unggul,” katanya.


Bursa Malaysia beri amaran penipuan pelaburan menyamar sebagai institusi sah

KUALA LUMPUR, 24 Syawal 1442H, Sabtu – Bursa Malaysia Bhd menasihatkan pelabur agar lebih berwaspada untuk melindungi diri mereka dan orang lain daripada menjadi mangsa penipuan pelaburan.

Pengendali bursa itu berkata, baru-baru ini pihaknya memantau pertambahan jumlah penipuan melibatkan penyalahgunaan nama dan logo korporat Bursa Malaysia.

“Ketika tempoh ketidaktentuan seperti pandemik COVID-19 yang sedang berlaku, scammer (penipu) cuba mengumpan mangsa untuk menyertai skim dan aktiviti pelaburan yang meragukan.

“Mereka kerap menggunakan syarikat yang tidak berlesen dan tidak berdaftar, laman web dan bahan promosi yang menyerupai institusi kewangan yang sah untuk memperdaya orang awam yang melabur,” katanya dalam kenyataan.

Katanya, pada kebiasaannya, penipuan pelaburan akan menggunakan nama dan logo Bursa Malaysia untuk bahan berkaitan pemasaran dan hantaran di media sosial dengan menawarkan pulangan pelaburan yang tinggi berserta jaminan tiada risiko atau berisiko kecil.

“Pelabur diarahkan untuk ke laman web ‘palsu’ dan nombor telefon yang diberikan scammer. Laman web palsu ini hampir serupa dengan laman web asal institusi kewangan yang sah,” katanya.

Katanya, panggilan kepada nombor telefon yang disediakan, disambungkan kepada scammer yang mendakwa sebagai pekerja dan kemudiannya mengarahkan pelabur untuk memindahkan wang ke dalam akaun dengan nama berbeza.

Sehubungan itu, ia mengingatkan orang ramai untuk hanya melabur dengan pihak yang berlesen.

“Senarai peringatan pelabur yang dikemas kini bagi laman web tidak sah, produk pelaburan, syarikat dan individu boleh diperolehi di Akademi Bursa di https://www.bursaacademy.bursamarketplace.com/en/sc- investor-alert,” menurut bursa.

Selain itu, ia menyarankan pelabur agar mengesahkan maklumat berkenaan dan tidak bergantung kepada bahan pemasaran yang tidak diminta.

“Pelabur juga perlu membandingkan dan mengesahkan laman web atau laman media sosial. Laman web atau laman media sosial palsu pada kebiasaannya mempunyai logo yang kelihatan ganjil (atau resolusi rendah) yang tidak sama dengan logo syarikat yang sah,” kata Bursa Malaysia.

Mereka juga perlu mengelakkan kaedah pembayaran luar biasa dan mendapatkan nasihat daripada golongan pakar.

“Bersikap curiga dengan tawaran pelaburan tanpa diminta yang diberikan secara dalam talian, di media sosial dan menerusi panggilan telefon,” katanya.

Bursa Malaysia berkata pihaknya tidak melibatkan ejen pihak ketiga untuk mewakilinya.


Pekerja binaan warga Bangladesh maut tertimbus dalam runtuhan konkrit

KUALA LUMPUR, 30 Safar 1444H, Selasa – Seorang pekerja binaan warga Bangladesh ditemukan meninggal dunia selepas tertimbus dalam runtuhan konkrit di tingkat 51 bangunan yang masih dalam pembinaan di Oxley Tower, Jalan Ampang di sini.

Menurut Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur, mereka menerima panggilan kecemasan daripada orang awam pada 12.23 tengah malam tadi dan terus menggerakkan anggota ke tempat kejadian.

Komander Operasi Kanan Nurul Adha Abdul Majid berkata, setibanya mereka di lokasi kejadian mendapati berlaku runtuhan konkrit di tingkat 51 bangunan dalam pembinaan yang menyebabkan seorang lelaki tertimbus.

“Anggota bomba bertindak memotong dan memecahkan besi konkrit bagi mengeluarkan mangsa yang tertimbus di bawah runtuhan dan mangsa berjaya dibawa keluar daripada timbunan konkrit pada 7.21 pagi tadi,” katanya dalam kenyataan hari ini.

Mangsa berusia 35 tahun disahkan meninggal dunia oleh pasukan perubatan yang hadir di tempat kejadian. – Bernama


Israk Mikraj ajar kita jadi ketua bukan ‘follower’

ULANG tahun peristiwa Israk dan Mikraj akan tiba beberapa hari sahaja lagi iaitu pada 11 Mac 2021. Secara umum mungkin ramai yang sudah mengetahui sirah dan kisah yang berlaku namun, apakah pengajaran terbesar yang boleh kita ambil dari peristiwa tersebut?

Peristiwa Israk Mikraj tidak boleh dilihat semata-mata sebagai satu peristiwa yang menggembirakan Nabi Muhammad SAW, kerana jika benar begitu, ia adalah khas untuk baginda.

Sebaliknya, peristiwa ini adalah untuk seluruh umat Nabi Muhammad ﷺ, walaupun ia hanya dilalui oleh baginda seorang.

Jelas di sini Abu Hurairah meriwayatkan, Nabi Muhammad ﷺ menceritakan kepada penduduk Makkah bahawa baginda melihat para Nabi iaitu Nabi Musa AS, Nabi Isa AS, Nabi Ibrahim AS dan sebagainya di Baitulmaqdis.

Cuba kita fikirkan, apakah simbolik perhimpunan agung para Nabi pada peristiwa Israk Mikraj dan lantikan Nabi Muhammad ﷺ sebagai imam solat para Nabi?

Jawapannya, pelantikan Nabi Muhammad ﷺ pada malam tersebut menunjukkan bahawa semua risalah nabi-nabi terdahulu dihapuskan dan diganti dengan risalah Nabi Muhammad ﷺ.

Ini bermakna, episod perjuangan nabi terdahulu adalah ibarat pembuka tirai kepada episod perjuangan Nabi akhir zaman. Kebiasaannya episod akhir adalah yang paling penting dan mahal sebelum suatu cerita itu akan berakhir (kiamat).

Perumpamaannya adalah, sebelum ini banyak ibu pejabat di seluruh dunia. Tapi akhirnya semua syarikat itu digabungkan dan tertumpu kepada satu ibu syarikat. Itulah besarnya kemuliaan yang Nabi Muhammad ﷺ terima pada malam Israk Mikraj.

Dalam erti kata lain, kita boleh lihat signifikannya pada sumpah empat serangkai yang Allah SWT nyatakan dalam surah At-Tin (Buah Tin, Buah Zaitun, Gunung Tursina dan Makkah)?

Jawapannya, buah Tin dan Zaitun melambangkan Baitulmaqdis, iaitu ibu pejabat Nabi Isa AS. Gunung Tursina adalah ibu pejabat Nabi Musa. Manakala Makkah adalah ibu pejabat Nabi Muhammad ﷺ.

Ibnu Kathir memberi komentar bahawa kesempurnaan manusia itu berkait rapat dengan kewujudan risalah Nabi Muhamamd ﷺ.

Apakah ‘subliminal message’ daripada peristiwa lantikan Nabi Muhammad sebagai imam di malam Israk Mikraj? Mesejnya adalah kita sebagai umat Islam mesti jadi Imam (ketua). Kita bukan sistem alternatif, tapi sistem utama (The Only Choice).

Cara berfikir ‘We are partner’ dan ‘We are consumer’ adalah cara fikir yang belum cukup sempurna kerana cara fikir yang betul adalah ‘We are leader‘. Inilah naratif yang dibawa dalam peristiwa Israk Mikraj.

Sebagai ketua, kita perlu tanya semula diri, adakah kita menggunakan framework (kerangka) risalah yang sudah tamat tempoh atau kita ada cara tersendiri berfikir untuk meneruskan risalah dakwah ini.

Ustaz Bilal Jailani
YDP ISMA Bangi


SMPC: Tindakan kerajaan salur dana RM15 juta salah

BANGI, 28 Safar 1443H, Selasa – Kebimbangan PEMBELA terhadap tindakan kerajaan meluluskan peruntukan khas berjumlah RM15 juta kepada sekolah persendirian Cina di seluruh negara tidak boleh dipandang ringan.

Sebelum ini, Pengerusi PEMBELA, Haji Aminuddin Yahaya berkata, kerajaan telah memberi isyarat salah kepada rakyat berhubung perkara itu seolah-olah undang-undang yang ada boleh dilanggar.

Sepatutnya kerajaan tidak melayan tuntutan yang dibuat oleh sekolah-sekolah terbabit kerana ia hanya akan menggalakkan lagi mereka untuk menuntut perkara lain pada masa akan datang.

“Kita nak lihat di bawah peruntukan mana dana ini boleh diberikan, dalam akta dan fasa mana dalam Perlembagaan Persekutuan yang membenarkan kelulusan ini dibuat…sebab ini sekolah swasta yang dibuat oleh NGO.

“Jadi, itu bagi saya sudah macam melanggar akta Perlembagaan dan sebenarnya kerajaan memang tak boleh bagi pun…tapi, seperti biasalah bila ditetapkan oleh orang politik menyebabkan kerajaan beri peruntukan itu,” katanya.

Tuntutan gabungan NGO Islam itu untuk memohon pihak kerajaan memperjelaskan mengenai hala tuju pendidikan negara yang ada kaitan terus dengan sekolah swasta turut mendapat sokongan Majlis Perundingan Melayu (MPM).

Menerusi satu kenyataan, Pengerusi Biro Politik MPM, Shahbudin Embun berkata, kekhuatiran PEMBELA terhadap sesuatu isyarat salah kerajaan (wrong signal) yang dilakukan kerajaan tidak boleh dipandang ringan.

Beliau mengingatkan pihak kerajaan bahawa setiap tindakan harus sentiasa mengikuti dan mematuhi peruntukan Perlembagaan negara dan undang-undang bagi mencapai matlamat satu Keluarga Malaysia yang diinginkan.

“Pihak MPM memang menyokong kerajaan Keluarga Malaysia ini tetapi kami terpaksa menegur awal pada kerajaan pimpinan Datuk Seri Ismail Sabri Yaakob.

“Kita harap setiap keputusan dasar yang menyentuh kepentingan Melayu dan Bumiputera mesti diutamakan,” katanya.

Terdahulu, Presiden Dong Zong, Tan Tai Kim berkata, Kementerian Kewangan telah meluluskan peruntukan berjumlah RM15 juta untuk 63 sekolah persendirian Cina di seluruh negara.

Perkara ini disahkan oleh Timbalan Menteri Pendidikan Mah Hang Soon.

Tanpa segan silu, Tai Kim turut menceritakan proses untuk mendapatkan dana tersebut – yang mana Presiden MCA, Wee Ka Siong telah menulis surat kepada Kementerian Kewangan memohon peruntukan untuk SMPC.


Zahid, Najib antara empat calon PM UMNO?

BANGI, 8 Muharram 1443H, Selasa – Naib Presiden UMNO, Datuk Seri Ismail Sabri Yaakob antara empat nama yang akan diserahkan kepada Yang di-Pertuan Agong sebagai calon Perdana Menteri kesembilan.

Turut tersenarai Pengerusi Jemaah Penasihat UMNO, Tengku Razaleigh Hamzah, Presiden UMNO, Datuk Seri Dr Ahmad Zahid Hamidi dan bekas Perdana Menteri, Datuk Seri Najib Razak

Utusan Malaysia yang memetik sumber UMNO mengesahkan empat nama itu akan diserahkan oleh pucuk pimpinan parti yang menghadap Seri Paduka di Istana Negara hari ini.

Media tempatan itu turut melaporkan, dalam pemilihan calon Perdana Menteri kesembilan, UMNO meletakkan syarat yang perlu dipersetujui bersama iaitu keputusan daripada parti berkenaan perlu dikumpul dalam Akuan Sumpah (SD) yang sama dan tidak boleh berasingan.

Bagaimanapun timbul persoalan berhubung nama Ahmad Zahid susulan beliau sebelum ini tidak berminat menamakan dirinya sebagai calon Perdana Menteri.

Terdahulu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menerima peletakan jawatan Tan Sri Muhyiddin Yassin sebagai Perdana Menteri dan jawatan seluruh Jemaah Menteri berkuat kuasa serta-merta.

Muhyiddin yang juga Presiden Bersatu meletakkan jawatan selepas hilang majoriti sokongan Ahli Parlimen dan cadangan kerjasama bipartisan yang dicadangkannya juga tidak mendapat sokongan parti politik.


MAHA 2020 Platform hapuskan ‘orang tengah’ dalam pertanian

BANGI, 18 Zulhijjah 1443H, Isnin – Penganjuran Pameran Pertanian, Hortikultur dan Agropelancongan Malaysia (MAHA) 2022 pada Ogos ini antara lain menjadi platform menghapuskan peranan orang tengah dalam sektor pertanian dan rantaian bekalan makanan.

Timbalan Menteri Pertanian dan Industri Makanan, Datuk Dr Nik Muhammad Zawawi Salleh berkata, melalui rantaian perniagaan dalam MAHA 2022, perniagaan secara langsung antara pengeluar dengan pengguna akan berlaku sekali gus berpotensi mengelakkan peranan orang tengah.

“Dengan MAHA, kita seboleh-bolehnya mahu menghapuskan golongan ketiga (orang tengah) yang cuba mengambil kesempatan untuk mengaut kekayaan dalam keadaan tidak sewajarnya,” katanya kepada pemberita selepas pra-pelancaran Laman Agro-Food Florikultur sempena MAHA 2022, hari ini.

Pada 18 Mei lepas, Perdana Menteri Datuk Seri Ismail Sabri Yaakob dilaporkan menggesa agar budaya orang tengah dalam sektor pertanian dan rangkaian bekalan makanan dihapuskan bagi mengawal kos sara hidup yang meningkat antara lain akibat kenaikan kadar inflasi.

MAHA 2022 akan diadakan secara hibrid pada 4 hingga 14 Ogos di Taman Ekspo Pertanian Malaysia (MAEPS), Serdang dengan bertemakan ‘Sekuriti Makanan Untuk Masa Depan’. Disasarkan 1.1 juta pengunjung hadir secara fizikal sepanjang 11 hari program itu serta menjana lebih RM250 juta potensi nilai jualan.

Sementara itu, Ketua Pengarah Jabatan Pertanian Datuk Zahimi Hassan berkata antara tarikan Laman Agro-Food Florikultur adalah ‘Miracle Garden’ yang akan menonjolkan keindahan landskap kombinasi pelbagai jenis bunga bersama tanaman ‘edible’ atau boleh dimakan dengan aspek pertanian pintar.

Menurutnya, kepelbagaian konsep taman yang akan diterapkan di laman itu antaranya ‘Rainbow Garden’, ‘Teratai Garden’, ‘Tropical Garden’ dan ‘Urban Garden’. – Bernama


5 kakitangan PBB diculik lelaki bersenjata di Yaman

KAHERAH, 11 Rejab 1443H, Ahad – Lima kakitangan Pertubuhan Bangsa-Bangsa Bersatu (PBB) diculik di selatan Yaman ketika dalam perjalanan pulang ke Aden selepas melakukan misi turun padang.

Jurucakap pegawai tertinggi PBB di Yaman, Russell Geekie berkata, kesemua kakitangan itu diculik di wilayah Abyan pada Jumaat lepas.

“PBB sedang berhubung rapat dengan pihak berkuasa untuk memastikan mereka dibebaskan,” katanya.

Seorang pegawai di pejabat PBB di Aden memberitahu Reuters bahawa empat daripada mereka yang diculik adalah warga Yaman.

Sementara itu, agensi berita rasmi memetik kenyataan Kabinet semalam sebagai berkata, kerajaan Yaman sedang berusaha untuk membebaskan kakitangan PBB yang dipercayai diculik lelaki bersenjata tidak dikenali.

Yaman dilanda keganasan sejak gerakan Houthi yang bersekutu dengan Iran menggulingkan kerajaan dari ibu negara, Sanaa pada akhir tahun 2014, mendorong pakatan tentera diketuai Arab Saudi untuk campur tangan beberapa bulan kemudian.

Konflik di Yaman sudah meragut puluhan ribu nyawa dan mencetuskan krisis kemanusiaan yang teruk.

Dilaporkan, 80 peratus penduduk Yaman bergantung kepada bantuan luar. – Agensi


Dewan Rakyat kecoh isu ‘DG takut mati’

BANGI, 25 Rabiulawal 1442H, Rabu – Sidang Dewan Rakyat hari ini kecoh apabila Ahli Parlimen Jelutong, S N Rayer mendesak Datuk Seri Tiong King Sing (GPS-Bintulu) menarik balik frasa ‘DG takut mati’.

Terdahulu, King Sing membangkitkan isu mengenai Ketua Pengarah Kesihatan yang tidak turun padang dan hanya membuat sidang akhbar harian untuk mendapatkan publisiti.

“DG (Ketua Pengarah Kesihatan) hari-hari buat berita, bagi ‘Office Boy’ (budak pejabat) boleh baca. Kenapa dia tidak turun padang… Macam di Kota Kinabalu, Sabah begitu teruk pandemik COVID-19.

“Kenapa dia tidak melawat setiap hospital, berbincang dan beri sokongan kepada frontliners. Jangan hantar doktor, jururawat saja pergi sebab itu orang (mereka) tidak takut mati, tapi DG takut mati,” katanya seperti dilapor media tempatan.

Rayer yang tidak berpuas hati dengan kenyataan berkenaan meminta King Sing menarik balik kenyataanya serta menyifatkan Dr Noor Hisham perlu dihormati sebagai barisan hadapan menangani COVID-19 di negara.

“Jangan kurang ajar Bintulu. Tarik balik minta maaf. Mana boleh hentam DG,” katanya.

Suasana dalam Dewan Rakyat menjadi kecoh dan beberapa penyokong kerajaan dan pembangkang bangun dan bertikam lidah.

Timbalan Speaker, Datuk Seri Azalina Othman Said, kemudian berkali-kali mengarahkan Rayer duduk sebelum membuat keputusan berhubung kenyataan King Sing itu, tetapi Ahli Parlimen berkenaan enggan berbuat demikian.

“Yang Berhormat (YB) semua duduk… tolong duduk Jelutong, macam mana saya nak buat keputusan jika kamu berdiri, tolong duduk, tolong duduk, tolong duduk!

“Jelutong, saya beri amaran jika tidak duduk kamu keluar. Kamu enggan duduk, bentara keluarkan Jelutong,” katanya.

Azalina kemudian memberi dua pilihan kepada King Sing sama ada memohon maaf dan menarik balik kenyataan mengenai Ketua Pengarah Kesihatan itu atau memberikan penjelasan dengan meneruskan perbahasan.

King Sing memilih untuk menerangkan kenyataannya dan enggan menarik balik perkataan yang digunakan.

“Saya tidak mahu tarik balik, apa salah saya cakap DG (Ketua Pengarah) ini takut mati sebab itu yang ‘frontliner’ nyatakan kepada saya. Saya hanya tanya bagi pihak ‘frontliner’,” katanya.